Orang ramai bimbang, air deras di Sungai Berok
Oleh ALIF AZRAI GHAZALI

16 Jun 2022, 3:54 pm
PETALING JAYA – Satu video tular di media sosial menunjukkan pergerakan air deras di pinggir Sungai Berok ekoran hujan lebat selama satu jam kelmarin.
Difahamkan, berlaku kejadian banjir lumpur sehingga menyebabkan beberapa kenderaan terkandas selama lima jam di kawasan Lojing ke Gua Musang.
Hari ini, rakaman video berdurasi dua minit itu mendapati seorang lelaki menunjukkan air sungai deras dan berlumpur di sekitar Lojing, Kelantan.
Orang ramai yang melihat keadaan sungai itu turut meninggalkan komen terhadap kejadian banjir lumpur tersebut.
“Kalau tengok dalam peta Google, kawasan Sungai Berok ini dinyahutan sampai sempadan Pahang hingga kawasan Gua Musang, tepi sungai tiada apa yang tinggal,” tulis Khalid.
“Tengok kepada slogan bukan main hebat, tetapi sedih dengan realiti (yang berlaku),” ujar Zul.

“Allahuakbar, kita perlu menjaga khazanah alam sekitar,” komen seorang lagi pengguna media sosial- KOSMO ONLINE.


100 syarikat disasar menyertai Program Pecutan Berasaskan Biologi
Oleh AMREE AHMAD

16 Jun 2022, 3:35 pm
PUTRAJAYA – Walaupun baru sahaja dilancarkan pada awal tahun ini, sebanyak 49 buah syarikat telah pun mendapat status Program Pecutan Berasaskan Biologi (BBA) di seluruh negara.
Perkembangan baik itu mendorong Bioeconomy Development Corporation Malaysia Sdn. Bhd. optimis menyasarkan mampu mencapai keseluruhan 100 buah syarikat menyertai program ini.
Angka berkenaan dianggap realistik dalam usaha agensi di bawah Kementerian Pertanian dan Industri Makanan itu bagi menyokong misi agenda Dasar Agromakanan Negara (DAN) 2021-2030.
Setakat ini, menurut Ketua Pegawai Eksekutifnya, Mohd. Khairul Fidzal Abdul Razak, kesemua syarikat terlibat mengunjurkan nilai pelaburan RM737 juta dengan 2,000 peluang pekerjaan.
“Sasaran ditetapkan dalam tempoh tiga tahun namun jika baki 51 buah syarikat menyertai BBA kelak, nilai pelaburan keseluruhan dijangka cecah RM2 bilion menjelang akhir 2025,” katanya selepas menyaksikan Majlis Pelancaran Program BBA secara rasmi oleh Menteri Pertanian dan Industri Makanan, Datuk Seri Dr. Ronald Kiandee, di sini hari ini. – KOSMO! ONLINE


SPM 2021: Ain Husniza gembira peroleh 7A
Oleh KOSMO!

16 Jun 2022, 3:48 pm
PETALING JAYA – Pelajar sekolah menengah, Ain Husniza Saiful Nizam yang sebelum ini pernah tular selepas mendedahkan tindakan seorang guru membuat lawak berkenaan rogol berkongsi perasaan gembira memperoleh keputusan cemerlang dalam Sijil Pelajaran Malaysia (SPM) hari ini.
Ain Husniza melalui hantaran di Twitternya berkata, selepas mengharungi pelbagai perkara susulan daripada pendedahannya itu, dia tetap tidak berputus asa dalam pelajarannya.
Hasilnya, Ain Husniza memperoleh empat A+ bagi mata pelajaran bahasa Inggeris, sejarah, kesusasteraan Melayu komunikatif dan pendidikan seni visual; tiga A bagi mata pelajaran bahasa Melayu, pendidikan Islam dan sains serta satu B bagi matematik.
“Tak boleh gambarkan betapa tertekannya saya semasa SPM. Bukan sahaja ada yang beritahu saya tidak ada berkat dalam pelajaran malah ada yang doakan saya gagal.
“Saya turut diejek dan didoakan perkara yang tidak elok. Naik turun balai polis, menangis, tertekan semasa belajar, tertekan dikecam. Bila saya baca bermacam mesej daripada orang ramai, saya berjanji akan buktikan mereka salah,” ciapnya.
Ain Husniza berkata, dia juga percaya keputusan yang diperoleh itu adalah berkat daripada guru-guru yang ikhlas mengajarnya dan rakan-rakan lain di sekolah.

Terdahulu, Jabatan Peguam Negara (AGC) pada 10 Jun lalu memfailkan permohonan untuk menarik diri mewakili guru yang disaman balas Ain Husniza berhubung gurauan isu merogol. – KOSMO! ONLINE


Sultan Johor berkenan Tunku Ismail terus terajui JDT
Oleh KHAIRUL MOHD. ALI

16 Jun 2022, 2:57 pm
JOHOR BAHRU – Sultan Johor, Sultan Ibrahim Sultan Iskandar berkenan agar Pemangku Raja Johor, Tunku Ismail Sultan Ibrahim terus menerajui skuad bola sepak Johor Darul Ta’zim (JDT).
Perkara itu diumumkan Yang Dipertua Jumaah Majlis Diraja Johor, Datuk Dr. Abdul Rahim Ramli dalam satu kenyataan yang dikongsikan di laman Facebook rasmi Sultan Johor, hari ini.
“Sultan Ibrahim Sultan Iskandar telah bertitah pada hari ini 16 Jun 2022 berkenan supaya Pemangku Raja, Tunku Ismail Sultan Ibrahim terus menerajui dan mengendalikan pasukan bolasepak JDT bagi memartabatkan sukan bola sepak di peringkat kebangsaan dan antarabangsa,” jelasnya dalam kenyataan itu.
Terdahulu, Sultan Johor, Sultan Ibrahim Sultan Iskandar berkenan melantik Tunku Mahkota Johor, Tunku Ismail Sultan Ibrahim selaku Pemangku Raja Johor mulai hari ini.
Baginda bertitah demikian ketika berucap merasmikan Persidangan Sidang Dewan Undangan Negeri (DUN) Johor di Kota Iskandar, hari ini.
Pada 9 Jun lalu, Tunku Ismail bertitah bahawa baginda bakal berundur daripada mengendalikan pengurusan skuad Johor Darul Ta’zim (JDT) disebabkan baginda mempunyai tanggungjawab dan komitmen lain. -KOSMO! ONLINE


Masalah air di Kuala Kedah bakal berakhir
Oleh MOHD. RAFIE AZIMI

16 Jun 2022, 3:03 pm
ALOR SETAR – Masalah bekalan air bersih dihadapi puluhan ribu penduduk di Kuala Kedah dekat sini bakal berakhir apabila kerja-kerja pemasangan jajaran paip baharu dari Loji Rawatan Air (LRA) Pelubang ke kawasan itu dijangka siap dalam tempoh tujuh bulan.
Menteri Besar Kedah, Datuk Seri Muhammad Sanusi Md. Nor berkata, pemasangan jajaran paip baharu yang telah bermula itu merupakan sebahagian daripada projek menaik taraf LRA Pelubang yang keseluruhannya menelan belanja RM431 juta.
Katanya, jajaran paip baharu itu membolehkan air terawat dari LRA Pelubang dapat disalurkan secara terus ke kawasan terjejas di Kuala Kedah tanpa terlalu bergantung kepada paip lama yang sudah terlalu uzur.
Katanya, paip-paip lama tersebut juga didapati tidak dapat lagi memenuhi keperluan pembangunan sedia ada di sepanjang jajarannya.
“Sistem ini akan ‘bypass’ paip lama bagi memfokuskan kepada permintaan air yang tinggi di Kuala Kedah.
“Projek ini dijangka mengambil masa tujuh bulan dan mampu menyelesaikan isu bekalan air di Kampung Tepi Laut, Kampung Tengku Laksamana, Taman Bersatu, Pekan Kuala Kedah dan banyak lagi kawasan perumahan di kawasan itu,” katanya.

Beliau berkata demikian selepas menyempurnakan upacara pecah tanah Majlis Pecah Tanah Projek Menaik Taraf LRA Pelubang di Stargate Alor Setar dekat sini hari ini. – KOSMO! ONLINE


Daftar Pemilih Tambahan Bulan Mei Tahun 2022 boleh disemak
Oleh LUQMAN RIDHWAN MOHAMED NOR

16 Jun 2022, 3:29 pm
PUTRAJAYA – Suruhanjaya Pilihan Raya (SPR) memaklumkan bahawa Daftar Pemilih Tambahan Bulan Mei Tahun 2022 (DPT BLN5/2022) telah diperaku semalam dan diwartakan pada hari ini.
Setiausahanya, Datuk Ikmalrudin Ishak berkata, sehubungan itu, DPT BLN5/2022 dibuka untuk semakan selama 30 hari mulai hari ini hingga 15 Julai hadapan.
“DPT BLN5/2022 ini mengandungi nama bagi 38,798 orang warganegara yang berusia 18 tahun dan ke atas dalam tempoh 1 Mei 2022 hingga 31 Mei 2022 yang didaftarkan secara automatik sebagai pemilih baharu.
“Ia turut mengandungi nama 5,751 orang pemilih berdaftar yang bertukar bahagian pilihan raya dan 3,348 orang pemilih bertukar status atau kategori pengundi,” katanya dalam satu kenyataan hari ini.
Menurut Ikmalrudin, SPR menyediakan lima kaedah semakan bagi DPT BLN5/2022, antaranya menerusi portal SPR di pautan https://www.spr.gov.my atau https://mysprsemak.spr.gov.my serta portal rasmi Pejabat-Pejabat Pilihan Raya Negeri di pautan http://ppn.spr.gov.my.
Tiga lagi kaedah, katanya, adalah menerusi aplikasi dalam talian di pautan https://myspr.spr.gov.my; aplikasi mudah alih MySPR Semak Hotline SPR di talian 03-8892 7018.

“SPR menyeru kepada warganegara yang berusia 18 tahun dan ke atas dalam tempoh 1 Mei 2022 hingga 31 Mei 2022 dan mana-mana pemilih berdaftar yang telah memohon pertukaran bahagian pilihan raya atau pertukaran status untuk menyemak nama mereka dalam DPT BLN5/2022.
“Sekiranya mereka mendapati namanya tidak disenaraikan dalam DPT BLN5/2022, mereka boleh membuat tuntutan dengan mengisi Borang C melalui aplikasi dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan,” katanya.
Di samping itu, Ikmalrudin berkata, mana-mana pemilih berdaftar di sesuatu bahagian pilihan raya yang membuat semakan dan berhasrat membuat bantahan ke atas kemasukan nama pemilih yang membuat pertukaran ke bahagian pilihan rayanya dengan mengisi Borang D dan hadir ke Pejabat Pilihan Raya Negeri yang berkenaan.
“Borang C dan Borang D juga boleh dimuat turun dari portal Pejabat-Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan DPT BLN5/2022.
“Untuk sebarang pertanyaan mengenai urusan semakan DPT BLN5/2022 ini, orang ramai boleh melayari portal rasmi SPR di pautan https://www.spr.gov.my atau hubungi Hotline SPR di talian 03-8892 7018 atau mana-mana Pejabat Pilihan Raya Negeri,” katanya. – KOSMO! ONLINE


Nak viral sekalipun, tolong patuh syariah – Ustaz Zawawi
Oleh MOHD. HAIKAL ISA

16 Jun 2022, 2:58 pm
PETALING JAYA – Pendakwah terkenal, Datuk Ustaz Mohd. Zawawi Yusoh memberi peringatan bahawa meraih perhatian khalayak pada zaman media sosial perlulah patut syariah.
Kata Zawawi, golongan wanita terutamanya perlu cakna bahawa menjaga aurat bukan sekadar menutup rambut atau kepala semata-mata.
“Nak raih perhatian, kita kena cari dengan cara syariah juga. Maksudnya, bayangkan anggota badan perempuan ini sebenarnya bukan tutup aurat dan rambut sahaja. Rambut itu kecil tapi ada lagi yang besar; tutup badan, perangai dan akhlak.
“Masalah orang perempuan, mereka ada bahagian badan tertentu yang boleh menyebabkan haram itu berbeza. Tunjuk rambut, haram juga tapi bila tunjuk dada, haramnya lagi. Apatah lagi kalau main tepuk-tepuk punggung untuk tujuan tak elok, konon nak viral.
“Lepas itu respons orang kita pun. Orang kita ini suka benda-benda peliklah. Orang cakap, buat benda pelik, anda akan terkenal,” katanya kepada Kosmo! Online.
Ujar pengarah urusan Eiman Travel & Tours Sdn. Bhd. itu, benda pelik terbahagi kepada dua iaitu yang betul dan tidak betul.

“Pelik yang betul, panjat bukit. Itu pelik. Yang pelik tak betul, panjat tempat yang tak patut duduk dan kemudian tangkap selfie boleh sebabkan kematian di situ.
“Orang Arab kata, kamu kencing atas air zam zam, kamu akan dikenali. Jadi, orang kenal kita kencing atas air zam zam bukan sebab dan perjuangannya betul tapi disebabkan kebodohan.
“Ada ketika, kita buat benda pelik tapi kita tunjukkan kebodohan kita. Dalam syariah, kalau boleh orang-orang perempuan, benda yang pelik-pelik melibatkan halal dan haram, saya pun tak tengok cara macam mana cara individu terbabit ketuk atau tumbuk punggung.
“Beginilah, misalnya juga, sidai pakaian dalam rumah contohnya di tepi pintu rumah tapi tuannya tiada. Tunjuk baju dalam atau seluar dalam. Itu pun satu perihal yang tidak elok juga.
“Jadi, saya sarankan kalau nak viral sekalipun tolonglah patuh syariah,” ujarnya yang ditemui usai sidang media Kempen Haji TV AlHijrah di ibu negara sebentar tadi.
Zawawi ditanya berhubung kontroversi melibatkan empat figura wanita popular tanah air yang tergamak menepuk punggung untuk tatapan khalayak warganet demi tujuan promosi satu acara. – KOSMO! ONLINE


Tauke kedai telefon didakwa memandu secara melulu
Oleh MOHAMAD FAIZAL HASHIM

16 Jun 2022, 2:50 pm
JOHOR BAHRU – Seorang pemilik kedai telefon bimbit dihadapkan ke Mahkamah Majistret, di sini hari ini atas pertuduhan memandu secara melulu dan berbahaya sehingga membahayakan konvoi polis, awal bulan ini.
Tan Wai Meng, 29, yang menjalankan perniagaan di Singapura itu bagaimanapun mengaku tidak bersalah selepas pertuduhan dibacakan jurubahasa mahkamah dalam bahasa Mandarin di hadapan Majistret Zuhainie Zull Kafli.
Mengikut pertuduhan, Wai Meng didakwa memandu kereta secara melulu dan berbahaya dengan cara memotong dengan laju di sebelah kiri hingga membahayakan konvoi polis dan orang awam yang lain.
Wai Meng didakwa melakukan perbuatan itu di Kilometer 4.5 Lebuhraya Penyuraian Timur (EDL) menghala pusat bandar Johor Bahru pada pukul 9.45 pagi, 7 Jun lalu.
Tertuduh didakwa di bawah Seksyen 42(1) Akta Pengangkutan Jalan 1987 yang membawa hukuman penjara tidak melebihi lima tahun dan didenda tidak kurang daripada RM5,000 dan tidak lebih daripada RM15,000, jika sabit kesalahan.
Tertuduh juga boleh hilang kelayakan memegang atau mendapatkan lesen memandu tidak kurang dua tahun.

Pegawai Pendakwa, Inspektor S. Vikineswary mencadangkan lelaki itu diikat jamin RM5,000 dengan seorang penjamin, namun Wai Meng yang tidak diwakili peguam memohon jaminan tersebut dikurangkan atas alasan perlu menanggung dua anak dan menjaga ibu.
Mahkamah membenarkan tertuduh yang telah berkahwin dan mempunyai dua anak itu diikat jamin RM3,000 dengan seorang penjamin.
28 Julai depan ditetapkan sebagai tarikh sebutan semula kes bagi serahan dokumen. – KOSMO! ONLINE


Lelaki Malaysia menang laga ayam ditembak penduduk Thailand
Oleh KOSMO!

16 Jun 2022, 2:58 pm
BANGKOK – Seorang lelaki Malaysia yang masuk ke Thailand secara haram bagi menghadiri acara laga ayam ditembak di Sungai Golok, lapor laman berita tempatan, Thaiger semalam.
Insiden malam Sabtu lalu itu menyaksikan lelaki berkenaan berenang kembali ke negara asalnya dalam keadaan tangannya berlumuran darah.
Menurut laporan, ayam laga milik lelaki berkenaan menang dalam perlawanan tersebut, namun nasibnya bertukar malang apabila sekumpulan penduduk Thailand yang tidak berpuas hati, bertindak menembaknya pada bahagian tangan ketika dia dalam perjalanan pulang ke Malaysia.
Disebabkan bimbang berdepan masalah  dengan pihak berkuasa Thailand, lelaki itu memilih untuk  berenang masuk ke Malaysia bagi mendapatkan rawatan.
Dia sebelum itu dikatakan pergi ke Thailand secara haram untuk menghadiri acara laga ayam yang diadakan di seberang  Sungai Golok (sebelah Thailand).
Disebabkan enggan terlepas acara pembukaan, lelaki berkenaan masuk ke Thailand secara haram untuk menjimatkan masa meskipun beberapa rakannya menggunakan laluan yang sah.

Bagaimanapun, nasib tidak menyebelahinya apabila dia ditembak sebanyak tiga das oleh sekumpulan penduduk tempatan.
Salah satu tembakan itu mengenai bahagian tangannya. – Agensi


Penganggur didakwa cederakan warga emas dengan kayu
Oleh MUHAMMAD AYMAN GHAFFA

16 Jun 2022, 2:46 pm
KOTA BHARU – Seorang penganggur dihadapkan ke Mahkamah Majisret di sini hari ini atas pertuduhan dengan sengaja mencederakan seorang warga emas yang juga jirannya dengan sebatang kayu, minggu lalu.
Tertuduh, Koh Gee Doon, 64, bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Majistret Muhammad Fitri Mokhtar.
Mengikut pertuduhan, tertuduh didakwa dengan sengaja mencederakan, Hor Keng Wah, 69, dengan menggunakan sebatang kayu sehingga menyebabkan warga emas itu cedera pada bahagian atas kepala.
Kesalahan itu dilakukan olehnya di hadapan sebuah rumah di Jalan Kelochor, Padang Kelochor di sini kira-kira pukul 12.20 tengah hari pada 9 Jun lalu.
Gee Doon didakwa mengikut Seksyen 324 Kanun Keseksaan yang memperuntukan hukuman penjara sehingga 10 tahun atau denda atau sebat atau dengan mana-mana dua daripada hukuman itu jika disabktkan kesalahan.
Pendakwaan dikendalikan oleh Timbalan Pendakwa Raya, Sharifah Amirda Shasha Amir Sharifuddin manakala tertuduh diwakili peguam dari Yayasan Bantuan Guaman Kebangsaan (YBGK), Ariyani Mohd. Amin.

Terdahulu, Ariyani dalam rayuannya memohon mahkamah membenarkan ikat jamin tidak melebihi RM3,000 kepada tertuduh yang turut bersedia untuk mematuhi syarat ditetapkan mahkamah sekiranya ada.
Mahkamah membenarkan tertuduh diikat jamin sebanyak RM4,500 dengan seorang penjamin dan menetapkan 15 Ogos depan untuk sebutan semula kes. Tertuduh membayar jaminan yang ditetapkan mahkamah.
Kosmo! sebelum ini melaporkan, gara-gara berselisih faham mengenai pokok, seorang warga emas menemui ajal selepas dipukul jirannya dengan sebatang kayu di Jalan Kelochor di sini pada 9 Jun lalu.
Keng Wah dijumpai isterinya dalam keadaan terbaring tidak sedarkan diri di bahagian dapur rumah mereka.
Pemangku Ketua Polis Kelantan, Datuk Muhamad Zaki Harun berkata, siasatan awal mendapati, berlaku salah faham antara mangsa dan jirannya kerana lelaki itu dipercayai memarahi Keng Wah kerana menanam pokok di kawasan jalan sehingga menyebabkan kenderaannya sukar melalui laluan tersebut.
Katanya, suspek yang tidak berpuas hati dipercayai mengambil sebatang kayu dan memukul warga emas tersebut. – KOSMO! ONLINE


Tiada konspirasi jatuhkan Siti Bainun- Saksi
Oleh MOHD RIDZAUDDIN ROSLAN

16 Jun 2022, 3:08 pm
KUALA LUMPUR- Mahkamah Sesyen di sini hari ini diberitahu bahawa saksi kelapan perbicaraan kes penderaan remaja perempuan Sindrom Down, Bella iaitu Suhana Zam tidak mempunyai sebarang niat konspirasi bagi menjatuhkan pengasas Rumah Bonda Siti Bainun Ahd. Razali.
Suhana, 40, yang juga pegawai penyelidik undang-undang di sebuah firma guaman membuat penyataan tidak bersetuju ketika disoal balas oleh peguam pembelaan Nur A’minatul Mardiah Md. Nor sama ada dia dan empat rakan lagi mempunyai niat untuk menjatuhkan Siti Bainun berikutan mempunyai kehidupan lebih baik.
Nur A’minatul juga mendakawa Suhana gagal memberitahu mahkamah perkara sebenar dalam prosiding dijalankan sekali gus menyifatkan saksi kelapan itu telah menipu sebanyak 16 kali.
Perkara itu dibangkitkan Nur A’minatul ketika menanyakan Suhana mengenai peristiwa semasa Siti Bainun, dua rakan serta anak angkatnya pergi mengambil gambar sempena Hari Raya Aidilfitri yang lalu.
Mengikut keterangan Suhana, Bella telah ditinggalkan seorang diri ketika Siti Bainun dan yang lain pergi mengambil gambar Aidilfitri di sebuah studio antara pukul 11 pagi hingga 2 petang.
Bagaimanapun, rujukan daripada perbualan di aplikasi WhatsApp, slot yang masih kosong ialah pada pukul 3 hingga 5 petang, malah resit dikeluarkan pihak studio turut menunjukkan masa yang sama.

Penyataan saksi itu sekali gus menimbulkan keraguan selain menunjukkan Suhana tidak naik ke unit kondominium Siti Bainun untuk mengesahkan Bella tinggal seorang diri.
“Apabila bercanggah, kejadian-kejadian yang diceritakan di mahkamah tidak pernah berlaku. Suhana, Haiza, Hani, Azura dan Syira boleh pada bila-bila masa mengambil gambar dan video (kejadian menimpa Bella), namun mereka tidak buat kerana tiada kejadian untuk dirakamkan.
“Konspirasi ini menjadi semakin mendalam apabila kamu membaca sendiri hal ini di media sosial,” katanya.
Sementara itu, dalam prosiding sama, Suhana turut tidak bersetuju dengan penyataan seorang lagi peguam pembelaan iaitu Asiah Jalil yang menyifakan dia cemburu dengan kehidupan lebih baik dinikmati Siti Bainun. -KOSMO! ONLINE


Kerajaan fokus subsidi pada golongan berpendapatan rendah
Oleh EDDY AQMAL MOHAMED HAMIDI

16 Jun 2022, 3:00 pm
PUTRAJAYA – Pemberian subsidi oleh kerajaan selepas ini akan dilakukan secara berperingkat terhadap barangan atau produk tertentu yang mensasarkan pengguna daripada golongan berpendapatan rendah.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, setelah penelitian dilakukan, kerajaan memutuskan untuk menghentikan penetapan harga maksimum dan terus membantu pengguna yang berpendapatan rendah.
“Inisiatif ini adalah satu kerjasama dengan Kementerian Kewangan (MOF) yang dijangka akan dilaksanakan dalam penghujung bulan ini bagi membantu mereka yang berpendapatan rendah dalam berdepan dengan kenaikan harga barangan keperluan.
“Ada beberapa langkah yang telah difikirkan sesuai untuk sistem pemberian subsidi bersasar ini bagi menggantikan sistem subsidi pukal sedia ada dan ia akan dilakukan secara berperingkat,” katanya.
Beliau berkata demikian kepada pemberita selepas menyempurnakan Majlis Pelancaran Portal My Safe dan Penyerahan Watikah Pelantikan Majlis Penasihat Pengguna Negara (MPPN) di Ibu Pejabat Kementerian Perdagangan Dalam Negeri dan Hal Ehwal Pengguna di sini hari ini.
Menurut Alexander, keutamaan kerajaan kini adalah memberikan subsidi mengikut keperluan memandangkan ekonomi negara tidak akan mampu bertahan sekiranya subsidi berterusan diberikan secara pukal seperti sekarang.

“Mungkin ada golongan berkemampuan yang tidak memerlukan subsidi tetapi turut menikmatinya jika subsidi diberi secara pukal. Ia tidak bermakna kita tidak mahu mereka menikmati subsidi namun kos subsidi akan menjadi lebih besar.
“Mereka tidak memerlukannya jika dibandingkan dengan rakyat yang berpendapatan rendah jadi kita fokus kepada golongan yang berpendapatan rendah ini,” ujar beliau.
Mengulas lanjut, Alexander berkata, buat ketika ini proses dan kaedah mekanisma pemberian subsidi bersasar tersebut masih berjalan memandangkan ada beberapa pendekatan yang perlu diambil kira dan ia akan diumumkan oleh MOF dalam masa terdekat.
Terdahulu, Alexander menyampaikan watikah pelantikan kepada 12 individu daripada 16 orang ahli MPPN yang diketuai oleh Aktivis Pengguna, Mohd. Azmi Abd. Hamid.
MPPN merupakan satu badan yang ditubuhkan pada tahun 2000 yang dianggotai oleh wakil daripada persatuan pengguna, industri, ahli akademik dan pertubuhan bukan kerajaan bagi membincang dan menimbangkan isu-isu kepenggunaan terutamanya perkara-perkara yang termaktub di bawah Akta Perlindungan Pengguna 1999.- KOSMO! ONLINE


Hidup aku dah jahanam, semua sebab kau! – Fizi Ali
Oleh MOHD. HAIKAL ISA

16 Jun 2022, 3:30 pm
PETALING JAYA – Hilang sabar, pengacara dan penyampai radio Fizi Ali meluahkan rasa marah terhadap bekas isteri, Shakilla Khoriri.
Sungguhpun tidak menyebut nama Shakilla dalam dalam entri yang dimuat naik dalam Instastory, Fizi atau nama sebenarnya, Mohd. Hafizudin Alimudin mengakui kesabarannya akhirnya semakin menipis.
“Sabar itu ada tahapnya. Jangan bagi sampai tahap kesabaran itu hilang. Aku hormat sebelum ini sebab kau ibu kepada anak aku.
“Aku tak nak buka mulut sebab aku nak jaga aib kau. Dah makin lama, makin melampau. Sabar ada tahapnya,” tulis Fizi, 33.
Tidak memperincikan mengapa dirinya kian hilang sabar,  penyampai radio Suria FM itu bagaimanapun memaklumkan, kehidupannya sudah hancur disebabkan bekas isterinya.
Luahan rasa marah penyampai radio, Fizi Ali yang dimuat naik menerusi Instastory.
“Aku rasa makin lama makin nipis (sabar) ini. Hidup aku dah jahanam sekarang, aku hilang semua benda, semua sebab kau!

“Kau tak sedar lagi ke? Sekarang kau saja nak nak cari pasal lagi dengan aku,” luahnya lagi.
Untuk rekod, Fizi dan Shakilla mendirikan rumah tangga pada 18 Februari 2018 namun bercerai tiga tahun selepas itu.
Hasil perkahwinan, pasangan tersebut dikurniakan seorang cahaya mata bernama Nurul Ameena Sofia yang kini berusia tiga tahun. – KOSMO! ONLINE


Arab Saudi lubuk jutawan Asia Barat
Oleh KOSMO!

17 Jun 2022, 9:00 pm
RIYADH – Sebuah laporan mendedahkan bahawa Arab Saudi mempunyai bilangan orang kaya terbesar di rantau Asia Barat dengan lebih 224,000 jutawan menetap di sana, lapor laman berita Gulf News.
Menurut Laporan Kekayaan Dunia 2022 yang dikeluarkan Institut Penyelidikan Capgemini, Arab Saudi berada di tangga ke-17 dunia dalam jumlah jutawan.
Terdapat peningkatan 6.7 peratus dalam bilangan jutawan di Arab Saudi pada 2021 berbanding  j2020 iaitu daripada 210,000 orang kepada 224,000 orang.
Mengikuti rapat di belakang adalah Kuwait  yang menyaksikan peningkatan 6.1 peratus dalam bilangan jutawan daripada 205,000 kepada 217,000.
Kuwait berada di tangga ke-18 dunia selepas Arab Saudi.
Pada 2021, kedudukan empat teratas masing-masing  kekal milik Amerika Syarikat (AS), Jepun, Jerman dan China. – Agensi


Isteri boleh minta cerai jika suami mati pucuk
Oleh KOSMO!

17 Jun 2022, 9:03 pm
PETALING JAYA – Seorang isteri boleh memfailkan penceraian di mahkamah sekiranya suami didapati mati pucuk dan gagal memberikan nafkah batin.
Menjelaskan perkara itu, Peguam Syarie dan Konsultan Perundangan Islam, Fahmi Ramli berkata, nafkah batin adalah satu nafkah yang wajib ditunaikan oleh seorang suami.
Katanya, sekiranya suami tersebut sudah tidak boleh memberikan nafkah batin sedangkan isteri mampu lagi bersetubuh, maka adalah menjadi kewajaran isteri memohon penceraian.
“Tidak menjadi kesalahan (meminta cerai) kerana nafkah batin adalah wajib diberi oleh suami ke atas isteri sama seperti nafkah zahir,”katanya.
Fahmi berkata, sekiranya suami tidak mahu menceraikan isterinya, wanita tersebut boleh memfailkan fasakh di mahkamah untuk proses penceraian oleh hakim.
Bagaimanapun katanya, proses berkenaan perlu disertakan bukti yang menunjukkan bahawa suami itu mati pucuk.

“Proses ini bukan mudah, kalau tiada laporan perubatan atau sebagainya, bagaimana kita (isteri) nak buktikan pada mahkamah?
“Beban pembuktian terletak kepada penuntut (isteri), kalau isteri dakwa kata nak cerai kerana suami mati pucuk, dia perlu buktikan bahawa suami pernah berubat atau mendapat rawatan sebelum ini.
“Proses ini pula perlu dibuktikan kepada mahkamah serta diyakini yang nafkah batin ini tidak dapat diberi atau tidak berkemampuan oleh suami,” jelasnya.-KOSMO! ONLINE


Tekong bawa tujuh pemancing ditahan tiada sijil kendali bot
Oleh NORLIDA AKMAR IDROS

17 Jun 2022, 8:04 pm
ALOR SETAR – Keseronokan tujuh pemancing melakukan aktiviti itu di perairan Kuala Jerlun dekat sini terbantut apabila bot pancing dinaiki mereka ditahan penguat kuasa Agensi Penguatkuasaan Maritim Malaysia (APMM) pada semalam.
Bot ronda APMM menahan bot pancing tersebut untuk pemeriksan semasa rondaan rutin Op Aman di kedudukan 4 batu nautika kira-kira pukul 7.30 malam.
Pengarah Zon Maritim Kuala Kedah, Komander Maritim Noor Azreyanti Ishak berkata, pemeriksaan awal mendapati tekong tidak memiliki sijil kompetensi untuk mengendalikan bot berkenaan.
“Tekong dan kesemua pemancing serta bot dibawa ke Jeti Zon Maritim Kuala Kedah untuk diserahkan kepada pegawai penyiasat bagi tindakan lanjut,” katanya di sini hari ini.
Kata beliau, kesalahan tersebut adalah di bawah Seksyen 47(2) Ordinan Perkapalan Saudagar 1952.
“Tindakan tegas boleh diambil kepada semua pengusaha bot pancing yang cuba melanggar undang-undang ditetapkan,” ujarnya. – KOSMO! ONLINE


KPDNHEP serbu kedai runcit enggan jual minyak masak peket
Oleh AZAHAR HASHIM

17 Jun 2022, 8:34 pm
KULIM – Keengganan seorang peniaga kedai runcit menjual minyak masak peket kepada pengguna membawa padah apabila premisnya diserbu penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) di sini hari ini.
Kedai runcit itu diserbu kira-kira pukul 10.30 pagi tadi susulan aduan awam mendakwa peniaga terbabit enggan menjual minyak masak peket sekilogram kepada pengguna.
Pengarah KPDNHEP negeri, Affendi Rajini Kanth memberitahu, pegawai penguat kuasa sebelum itu bertindak menyamar sebagai orang awam dan membuat uji beli untuk mengenal pasti sama ada terdapat minyak masak peket sekilogram di premis tersebut.
“Peniaga memaklumkan minyak masak peket sekilogram tiada stok buat masa sekarang dan hanya minyak masak botol tiga hingga lima kilogram sahaja yang ada dan dipamerkan untuk jualan.
“Hasil pemeriksaan lanjut di stor simpanan kedai runcit tersebut bagaimanapun mendapati terdapat 28 peket minyak masak sekilogram disimpan di dalam sebuah kotak,” katanya di sini hari ini.
Kata beliau, pemilik premis mengaku bahawa dia hanya menjual minyak masak peket kepada pelanggan yang dikenali sahaja.

“Siasatan lanjut akan dijalankan ke atas pemilik premis di bawah Seksyen 16A (1) (b) Akta Kawalan Bekalan 1961 kerana enggan menjual barang kawalan iaitu minyak masak peket sekilogram dalam kuantiti munasabah mengikut cara perniagaan biasa.
“Sitaan telah dilakukan ke atas semua minyak masak peket yang ditemui,” tambahnya. – KOSMO! ONLINE


Tuduhan Rina bersubahat dengan Rumah Bonda tidak berasas
Oleh KAMARIAH KHALIDI

17 Jun 2022, 8:20 pm
PUTRAJAYA – Tuduhan terhadap Menteri Pembangunan Wanita, Keluarga dan Masyarakat (KPWKM), Datuk Seri Rina Mohd Harun yang mengatakan bahawa beliau bersubahat melindungi Rumah Bonda adalah tidak berasas dan berunsur fitnah.
KPWKM menerusi satu kenyataan berkata, segala tindakan yang diambil oleh Jabatan Kebajikan Masyarakat (JKM) adalah berdasarkan peruntukan undang-undang yang berkuatkuasa.
“Tindakan mengeluarkan kenyataan berunsurkan fitnah dengan tujuan menjatuhkan reputasi dan menangguk di air yang keruh adalah tidak wajar pada waktu perbicaraan kes Bella masih lagi berjalan di mahkamah.
“Perbincangan lanjut bersama pihak Jabatan Peguam Negara akan dilaksanakan dan laporan kepada Polis Diraja Malaysia dan Suruhanjaya Komunikasi dan Multimedia akan dibuat bagi memastikan tuduhan seperti ini tidak berulang lagi.
“KPWKM tidak akan teragak-agak untuk mengambil tindakan undang-undang yang sesuai terhadap individu yang berkenaan,” kata kenyataan tersebut hari ini.
KPWKM merujuk kepada satu hantaran yang dimuat naik di laman Instagram pada 12 Jun lalu mempertikaikan tindakan penguatkuasaan ke atas Rumah Bonda dan menuduh Rina melindungi rumah kebajikan tersebut.

Tambahnya, tindakan penguatkuasaan oleh JKM ke atas Rumah Bonda telah dimulakan sejak Julai tahun lalu dan berdasarkan siasatan didapati premis berkenaan tidak berdaftar dengan JKM di bawah Akta Pusat Jagaan 1993 [Akta 506] yang merupakan satu kesalahan di bawah akta sama.
“Susulan itu, tindakan lak (seal) terhadap premis berkenaan telah diambil pada 12 Julai 2021 selaras dengan Seksyen 16A Akta 506.
“Kertas Siasatan juga telah dibuka dan tindakan kompaun telah diambil selaras dengan seksyen 21A Akta 506 dan Peraturan-Peraturan Pusat Jagaan (Pengkompaunan Kesalahan) 2011 serta dibuat dengan keizinan Pendakwa Raya berdasarkan fakta-fakta kes yang jelas,” ujarnya.
Katanya lagi, amaun kompaun sebanyak RM5,000 yang telah dikenakan terhadap pengendali Rumah Bonda adalah amaun kompaun maksimum yang boleh dikenakan di bawah Akta 506. -KOSMO! ONLINE


25 pekerja melecur berjalan di atas bara penangan ‘team building’
Oleh KOSMO!

17 Jun 2022, 8:30 pm
BERN, Switzerland – Sekurang-kurangnya 25 pekerja sebuah syarikat di utara Switzerland dimasukkan ke hospital akibat cedera selepas berjalan di atas arang panas semasa menyertai latihan bina semangat berpasukan atau team building, lapor portal berita MailOnline.
Perkhidmatan kecemasan dimaklumkan mengenai kes kecederaan itu melibatkan acara tertutup di Semenanjung Au dekat Tasik Zurich pada petang Selasa lalu, kata polis Zurich dalam satu kenyataan.
Setelah sisatan dijalankan, polis mendapati acara itu diadakan oleh syarikat Goldbach sebagai latihan bina semangat berpasukan. Seramai 13 orang dilaporkan mengalami melecur teruk.
Kenyataan itu memaklumkan bahawa pasukan kecemasan bersama 10 ambulans dikejarkan ke lokasi kejadian.
Perkhidmatan kecemasan dihubungi selepas beberapa anggota kumpulan itu mengadu rasa sakit yang teruk pada kaki mereka selepas berjalan di atas arang panas.
Aktiviti berjalan merentasi arang panas atau firewalking semakin kerap diamalkan dalam kursus motivasi dan acara berkumpulan untuk memupuk semangat kebersamaan dan mengatasi kekangan mental.

Antaranya yang terkenal dengan aktiviti sedemikian termasuk penceramah motivasi, Tony Robbins yang menggalakkan pengikutnya berjalan di atas bara sebagai salah satu ekspresi untuk melawan ketakutan.
Walaupun arang yang digunakan dalam aktiviti tersebut bersuhu sekitar 500 darjah Celsius, bahan tersebut merupakan pengalir haba yang lemah dan ia mengambil masa lebih lama untuk memindahkan kepanasan kepada kulit. – Agensi


Subsidi tamat, FLFAM gesa harga ayam lebih relevan
Oleh DIYANATUL ATIQAH ZAKARYA

17 Jun 2022, 8:07 pm
MELAKA – Persekutuan Persatuan-Persatuan Penternak Malaysia (FLFAM) menggesa kerajaan menetapkan kadar baharu ayam segar yang lebih relevan selepas penamatan subsidi pada 1 Julai ini.
Penasihat FLFAM, Datuk Jeffrey Ng berkata, tanpa subsidi RM1.40 diberikan, peladang akan berdepan dengan kerugian besar susulan terpaksa menanggung kos penternakan yang mencecah RM7 sekilogram.
Katanya, kemelut itu bukan sahaja dihadapi di peringkat peladang, namun peruncit juga tidak akan memperoleh keuntungan apabila terpaksa menjual ayam segar pada harga terlalu rendah iaitu RM8.90 sekilogram.
“Kalau kita cakap dari peringkat peladang, bila tiada lagi subsidi, kos akan menjadi RM7 dan secara tidak langsung ini turut memberi kesan di peringkat peniaga yang terpaksa menjual pada harga siling RM8.90 sekilogram.
“Kalau tak nak teruskan subsidi, kerajaan perlu buat kajian supaya tidak ada pihak yang menanggung rugi, kalau ayam mahal sikit tak apa janji bekalan ada, jangan sampai terputus lagi teruk,” katanya dalam satu sidang akhbar di sini hari ini.
Mengulas lanjut beliau memberitahu, harga ditetapkan kerajaan juga dilihat tidak relevan dengan perbandingan kos operasi yang melibatkan pengimportan dedak mengikut pasaran antarabangsa.

“Di Brazil harga ayam sekarang telah mencecah RM12 sekilogram, begitu juga Amerika Syarikat, jadi harga Malaysia ini memang jauh lebih murah.
“Harga RM8.90 ini sudah tidak relevan kerana kos operasi kita adalah import, kita beli barang (dedak) ikut harga dunia, bukan harga tempatan,” katanya.
Jeffrey berkata, susulan itu pihaknya akan mengadakan perjumpaan dengan Kementerian Pertanian dan Industri Makanan (MAFI) dalam masa terdekat bagi mencari penyelesaian ‘menang-menang’ dalam isu tersebut. – KOSMO! ONLINE


Pekerja jujur minta cuti beri alasan mahu hadiri temu duga pekerjaan baharu
Oleh KOSMO!

17 Jun 2022, 9:30 pm
NEW DELHI – Satu hantaran tular di media sosial India apabila seorang pekerja dengan berani memohon cuti kepada majikannya dengan alasan sebenar iaitu mahu menghadiri temu duga pekerjaan baharu, lapor laman berita Wion News semalam.
Tangkap layar permohonan cuti tersebut dimuat naik dalam akaun Twitter @s5sahil.
“Tuan yang dihormati, saya menghantar e-mel ini kepada anda untuk memberitahu bahawa saya perlu cuti hari ini untuk menghadiri temu duga bersama syarikat lain.
“Saya memohon agar anda meluluskan cuti saya,” demikian kenyataan pada surat tersebut.
Sahil merupakan majikan kepada pekerja itu.
Hantaran tersebut mendapat perhatian netizen di ruangan komen.

“Berkongsi alasan sebenar adalah satu perkara yang mulia,” tulis seorang netizen.
“Seorang pekerja yang sangat jujur,” komen netizen lain. – Agensi


Warga emas ‘gigit jari’ ditipu Macau Scam RM134,503
Oleh ISWAN SHAFIQ ISA

17 Jun 2022, 8:15 pm
SEBERANG PERAI – Seorang warga emas berusia 61 tahun terpaksa berputih mata apabila mengalami kerugian mencecah RM134,503 selepas menjadi mangsa penipuan sindiket Macau Scam semalam.
Ketua Polis Daerah Seberang Perai Utara, Asisten Komisioner Mohd. Radzi Ahmad, berkata, mangsa wanita yang juga seorang pesara swasta telah membuat laporan polis mengenai perkara itu selepas menyedari dirinya ditipu.
“Dalam kejadian itu, mangsa dikatakan telah menerima panggilan telefon daripada seorang lelaki yang memperkenalkan diri sebagai pegawai di pusat panggilan HSBC Bank.
“Lelaki itu kemudiannya memaklumkan bahawa kad kredit HSBC Bank Platinum Mastercard milik mangsa telah digunakan untuk pembelian wang digital (bitcoin) melalui tiga transaksi berjumlah RM15,991,” katanya dalam satu kenyataan di sini hari ini.
Ujar Mohd. Radzi, mangsa bagaimanapun menafikan penggunaan kad kredit tersebut kerana tidak mempunyai akaun ‘bitcoin’ sebelum panggilan telefon mangsa disambungkan pula kepada seorang lelaki lain yang kononnya bertugas selaku pegawai dari Bank Negara.
“Pegawai ‘Bank Negara’ itu kemudian meminta mangsa memberikan maklumat perbankan (kata nama beserta kata laluan) kononnya untuk tujuan siasatan.

“Mangsa hanya menyedari ditipu apabila menerima mesej daripada pihak HSBC Bank kira-kira pukul 9 malam (hari yang sama) yang memaklumkan bahawa terdapat pengeluaran wang berjumlah RM134,503 daripada tiga akaun bank miliknya,” jelas beliau.
Sehubungan itu, Mohd. Radzi menasihatkan orang ramai supaya sentiasa berwaspada dan tidak mudah percaya dengan sebarang panggilan telefon daripada mana-mana individu yang mengaku sebagai agensi kerajaan atau swasta sebelum mendapat pengesahan. -KOSMO! ONLINE


Qari Perak, qariah Selangor johan Majlis Tilawah dan Menghafaz al-Quran Kebangsaan
Oleh MOHAMAD FAIZAL HASHIM

17 Jun 2022, 11:50 pm
JOHOR BAHRU – Qari Perak, Aiman Ridhwan Mohamad Ramlan dan qariah Selangor, Sofizah Mousin muncul johan sempena Majlis Tilawah dan Menghafaz al-Quran Peringkat Kebangsaan (MTHQK) Tahun 1443H/2022M yang berlangsung di Pusat Islam Iskandar, di sini malam tadi.
Aiman Ridhwan yang mengumpul 89.34 peratus markah dan Sofizah (85 peratus), masing-masing membawa pulang hadiah wang tunai RM15,000; piala iringan dan tambahan wang tunai RM10,000 bagi menunaikan Haji.
Kejayaan itu sekali gus melayakkan mereka mewakili Malaysia bagi menyertai Majlis Tilawah dan Menghafaz al-Quran Peringkat Antarabangsa di Kuala Lumpur Convention Centre (KLCC), Kuala Lumpur, 17 hingga 22 Oktober depan.
Penyampaian hadiah kepada pemenang disempurnakan oleh Pemangku Raja Johor, Tunku Ismail Sultan Ibrahim dan isteri, Che’ Puan Besar Khaleeda Bustamam.
Yang turut hadir ialah Menteri Besar, Datuk Onn Hafiz Ghazi dan Menteri di Jabatan Perdana Menteri (Hal Ehwal Agama) Datuk Idris Ahmad.
Dalam pada itu, tempat kedua Tilawah al-Quran dimenangi qari Pulau Pinang, Muhammad Umar Syazuli Mohd. Tahir (89 peratus) dan qariah Melaka, Sarrul-Munirah Haris (84.33 peratus).

Mereka membawa pulang RM10,000 dan tambahan wang tunai RM10,000 untuk menunaikan Haji; cenderamata dan sijil penyertaan.
Tempat ketiga dimenangi qari dari Melaka, Azraie Abdul Hak (86.67 peratus) dan qariah dari Perak, Nurul Syafiqah Nardi (82.34 peratus).
Mereka membawa pulang RM7,500; tambahan wang tunai RM10,000 untuk menunaikan Haji; cenderamata dan sijil penyertaan.
Sementara itu, bagi kategori hafazan menyaksikan wakil Kelantan, Abdullah Ulwan Ismail diumumkan johan kategori 1-30 juzuk beserta tafsir lelaki apabila memperoleh 97.25 peratus markah manakala wanita pula dimenangi wakil Johor, Nurjahidah Hadirah [email protected] (94.51 peratus).
Mereka masing-masing membawa pulang wang tunai sebanyak RM15,000; tambahan wang tunai RM10,000 untuk menunaikan Haji dan piala iringan.
Bagi kategori 1-20 juzuk lelaki dimenangi Ahmad Ikmal Mohd. Ridhuan dari Johor (98.16 peratus), manakala peserta wanita dimenangi Nurul Husna Abdul Aziz dari Kedah dengan markah 96.96 peratus.
Bagi kategori 1-10 juzuk beserta tarannum lelaki dimenangi Muhammad Jibril Mohd. Hanafiah dari Pahang (98.30 peratus), manakala wanita dimenangi Fatimah Azzahra Mohd. Shahrol dari Johor dengan markah keseluruhan 97.05 peratus.
Johan keseluruhan Majlis Tilawah dan Hafazan al-Quran dimenangi negeri Johor.-KOSMO! ONLINE


Pekerja melecur, lori terbabas rempuh gerai masakan panas
Oleh ROSLIZA MOHAMED

17 Jun 2022, 7:07 pm
KUALA KRAI – Seorang pekerja gerai makan masakan panas melecur pada bahagian dada dan belakang badannya akibat terkena sup panas yang sedang dimasak selepas sebuah lori merempuh gerainya di Jalan Batu Balai-Cuchuh Puteri, Kampung Kenor di sini semalam.
Dalam kejadian pada pukul 5.30 petang itu, Nurda Rosiz @ Nirda Muhammad Sahimi, 31, dibawa ke Hospital Sultan Ismail Petra (HSIP) di sini selepas kira-kira sembilan peratus kedua-dua bahagian badannya itu melecur.
Ketua Polis Daerah Kuala Krai, Superintendan Suzaimi Mohamad berkata, siasatan awal mendapati, mangsa dipercayai sedang memasak sup di bahagian dapur gerai tersebut.
Menurutnya, pada masa sama, sebuah lori jenis Hicom yang dipandu lelaki berusia 55 tahun dan kelindan berusia 17 tahun yang juga anaknya dipandu dari arah Kampung Telekong untuk pulang ke rumah mereka di Batu Balai di sini.
“Semasa tiba di lokasi kejadian, lori tersebut dipercayai hilang kawalan sebelum merempuh dua buah gerai makan iaitu gerai masakan panas tempat wanita itu bekerja dan gerai nasi lemak yang turut menjual nasi berlauk.
“Insiden itu menyebabkan mangsa yang berada di dapur gerai tidak sempat menyelamatkan diri sebelum terkena sup panas pada bahagian dada dan belakang badan” katanya dalam satu kenyataan hari ini.

Menurut Suzaimi, pemandu lori berkenaan turut cedera pada bahagian bahu selain luka pada dahi manakala anaknya cedera bahu kanan dan kedua-dua mereka turut dirawat di HSIP.
Katanya, siasatan mendapati, tiada pelanggan berada di gerai masakan panas itu semasa kejadian dan kes disiasat mengikut Seksyen 43 Akta Pengangkutan Jalan 1987. – KOSMO! ONLINE


Pertemuan Azmin, 2 pemimpin PKR tidak dibincangkan
Oleh MOHD RASDAN AHMAD

17 Jun 2022, 7:39 pm
PETALING JAYA – Desas desus mengenai pertemuan Menteri Perdagangan Antarabangsa dan Industri, Datuk Seri Mohamed Azmin Ali bersama dua pemimpin PKR Rabu lalu langsung tidak dibincangkan di peringkat parti tersebut.
Pengarah Komunikasi PKR, Fahmi Fadzil berkata, hal tersebut tidak ada langsung dibincangkan di peringkat pimpinan PKR.
“Saya tiada maklumat sama ada pertemuan tersebut berlaku mahupun tidak, siapa yang hadir ataupun tidak.
“Akar umbi parti dan penyokong parti sukar untuk terima semula figura kontroversi seperti Azmin, ” jelasnya dalam aplikasi WhatsApp sebentar tadi.
Terdahulu, satu laporan sebuah portal tempatan menyatakan Azmin telah bertemu dengan dua pemimpin PKR pada Rabu lalu di sebuah hotel di Petaling Jaya berkenaan kedudukannya dalam parti Bersatu ketika ini.
Azmin bagaimanapun turut mengeluarkan satu kenyataan hari ini menyatakan tentang komitmennya di bawah pemerintahan Presiden Bersatu, Tan Sri Muhyiddin Yassin. – KOSMO! ONLINE


Penduduk dunia tidak mahu terlalu kaya, cukup RM44 juta sepanjang hayat
Oleh KOSMO!

17 Jun 2022, 8:00 pm
LONDON – Satu kajian baharu mendedahkan bahawa majoriti penduduk dunia tidak mahu bergelar bilionair atau mengimpikan kekayaan yang sangat luar biasa, lapor portal berita MailOnline semalam.
Pasukan penyelidik kajian berkenaan berkata,  majoriti orang ramai tidak mahu kekayaan melebihi AS$10 juta (RM44 juta) untuk menjalani kehidupan yang ideal.
Keputusan kajian turut menunjukkan bahawa prinsip ekonomi dinamakan  kehendak tanpa batas bahawa manusia mahukan wang dan harta benda tanpa had bukan sentiasa benar.
Ketua Pegawai Eksekutif Tesla dan SpaceX, Elon Musk merupakan manusia paling kaya di dunia ketika ini dengan nilai kekayaan bersih berjumlah AS$216 bilion (RM950 bilion).
Namun, kebanyakan responden secara idealnya selesa memiliki aset yang jauh kurang daripada kekayaan Musk, mungkin kerana berpendapat bahawa jumlah yang sangat besar itu dianggap tamak.
Kajian baharu itu diketuai oleh ahli psikologi  Universiti Bath, Bath Spa dan Exeter di England dan diterbitkan dalam jurnal Nature Sustainability.

Dalam  kajian itu, pasukan penyelidik melakukan tinjauan terhadap 7,860 orang di 33 buah negara yang merangkumi enam benua untuk melihat berapa banyak wang yang mereka mahukan untuk mencapai kehidupan  ideal.
Majoriti responden berpendapat bahawa mereka akan mencapai kehidupan ideal apabila memiliki kekayaan cuma AS$10 juta, malah di sesetengah negara, nilai kehidupan ideal responden adalah serendah AS$1 juta (RM4.4 juta). – Agensi


6,606 graduan terima ijazah, diploma pada Istiadat Konvokesyen UPSI
Oleh KOSMO!

17 Jun 2022, 7:49 pm
PETALING JAYA – Seramai 6,606 graduan akan menerima ijazah dan diploma pada Istiadat Konvokesyen Universiti Pendidikan Sultan Idris (UPSI) ke-23 yang bermula esok sehingga 25 Jun depan.
Pengarah Bahagian Komunikasi Korporat, Prof. Madya Dr. Izwan Shahril berkata, Canselor UPSI, Tuanku Zara Salim berkenan hadir menyempurnakan penganugerahan pada sesi pertama esok yang berlangsung di Dewan Tuanku Canselor, Kampus Sultan Azlan Shah, Proton City, Tanjung Malim.
Beliau berkata, sebanyak 141 akan dianugerahkan ijazah doktor falsafah; 683 ijazah sarjana; 3,611 ijazah sarjana muda; 189 Diploma Pendidikan Lepasan Ijazah serta 1,982 dianugerahkan diploma.
“Istiadat konvokesyen ini menyaksikan sembilan graduan akan menerima ijazah secara anumerta (penghargaan kepada waris graduan yang meninggal dunia dan berjaya menyelesaikan lebih 85 peratus pengajian mereka).
“UPSI mengucapkan setinggi tahniah kepada semua graduan yang berjaya mengharungi suka duka sehingga tamat pengajian demi masa depan,” katanya dalam satu kenyataan di sini hari ini.
Mengulas lanjut, Izwan berkata, penganjuran majlis dalam suasana endemik itu juga membenarkan ibu, bapa, suami, atau isteri graduan memasuki dewan untuk menyaksikan graduan menerima ijazah.

“Walaubagaimanapun, prosedur operasi standard (SOP) tetap dilaksanakan menerusi semakan MySejahtera dan pemeriksaan sampel ujian air liur sebagai prosedur tapisan yang ditetapkan,”ujarnya.-KOSMO! ONLINE


Dua video asal rakaman Bella didera, cedera ditayangkan di mahkamah
Oleh AHMAD SHAHERMAN SHAMSURI

17 Jun 2022, 6:57 pm
KUALA LUMPUR – Dua video berkaitan kanak-kanak sindrom down Bella yang dirakam pada 24 Jun tahun lalu di sebuah kondominium ditayangkan semula di Mahkamah Sesyen di sini hari ini.
Video pertama berdurasi enam minit 23 saat, manakala video kedua berdurasi 41 saat, masing-masing memaparkan penderaan dan kecederaan yang dihadapi Bella.
Kedua-dua video yang dirakam saksi pendakwaan pertama itu dimainkan semula pada sesi pemeriksaan utama di hadapan Hakim Izralizam Sanusi selepas Timbalan Pendakwa Raya, Zilfinaz Abbas memohon kebenaran untuk tayangan semula.
Terdahulu, semasa video tersebut dimainkan di kamar mahkamah, Zilfinaz gagal menahan sebaknya sehingga mahkamah terpaksa ditangguhkan selama lima minit sebelum ia disambung semula.
Dipercayai kedua-dua video tersebut adalah rakaman asal kejadian yang diambil terus daripada telefon bimbit yang telah dihantar untuk dianalisa di makmal forensik Polis Diraja Malaysia (PDRM).
Juruanalisis data PDRM, Inspektor Mior Samsul Abd Rahman dalam keterangan saksinya berkata, dia telah menjalankan proses mengekstrak data yang dikehendaki dari sebuah telefon bimbit yang dihantar untuk dianalisa dengan menggunakan perisian XRY milik PDRM.

“Selepas selesai proses itu, saya kemudian membuat proses membesarkan dan menjelaskan imej dari fail video yang dikeluarkan menggunakan aplikasi Video Investigator,” ujarnya.
Tambah saksi pendakwaan kesepuluh itu, kesemua imej yang dikeluarkan daripada video itu dipercayai dapat membantu siasatan kes berkenaan dan telah menyerahkannya kepada pegawai penyiasat bersama laporan analisa.
Mahkamah kemudiannya menangguhkan sesi perbicaraan itu dan akan disambung semula pada 29 Jun depan.-KOSMO! ONLINE


Pembatalan tayangan Lightyear adalah keputusan pengedar filem
Oleh MOHD. HUSNI MOHD. NOOR

17 Jun 2022, 6:47 pm
PUTRAJAYA – Lembaga Penapis Filem (LPF), Kementerian Dalam Negeri (KDN) memaklumkan bahawa filem animasi ‘Lightyear’ sudah diluluskan untuk tayangan dengan arahan pengubahan yang sewajarnya.
Namun, filem itu dibatalkan tayangannya di negara ini atas keputusan oleh pihak pengedar filem tersebut iaitu The Walt Disney Company (Malaysia) Sdn. Bhd.
LPF menerusi kenyataan akhbar berkata, pihaknya telah menonton tapis filem ‘Lightyear’ itu dan telah memberikan keputusan Lulus Dengan Pengubahan (LDP) berserta klasifikasi P13 pada 30 Mei lalu.
“LPF mengarahkan supaya dibuat pengubahan bagi adegan dan disenyapkan dialog yang didapati mengandungi elemen mempromosi gaya hidup lesbian, gay, biseksual dan transgender (LGBT).
“Malah, ia sekali gus telah melanggar aspek-aspek utama di dalam Garis Panduan Penapisan Filem, Kementerian Dalam Negeri 2010.
“Walau bagaimanapun, pihak pengedar filem tidak bersetuju untuk mematuhi arahan berkenaan dan membatalkan tayangan itu di negara ini,” kata kenyataan tersebut hari ini.

Katanya, LPF akan terus komited melaksanakan tanggungjawab penapisan filem dan bahan publisiti filem yang ditayangkan atau dipamerkan untuk tontonan masyarakat umum di Malaysia.
Jelasnya lagi, LPF juga tidak akan berkompromi dengan kandungan filem yang mempromosi atau cuba menormalisasi unsur-unsur LGBT yang bertentangan dengan dasar negara yang tidak mengiktiraf gaya hidup LGBT.
Menurut LPF, pelbagai aspek dipertimbangkan sebelum meluluskan kandungan filem atau bahan publisiti filem termasuk keselamatan dan ketenteraman awam, keagamaan, sosiobudaya dan ketertiban serta ketatasusilaan.
“Tapisan yang dilakukan itu berdasarkan kepada peruntukan Akta Penapisan Filem 2002 [Akta 620] dan Garis Panduan Penapisan Filem, Kementerian Dalam Negeri 2010,” katanya.-KOSMO! ONLINE


Lapan lelaki Myanmar dicekup tangkap ikan guna bot nelayan tempatan
Oleh ISKANDAR SHAH MOHAMED

17 Jun 2022, 7:59 pm
SABAK BERNAM – Kegiatan haram lapan lelaki Myanmar menangkap ikan dengan menggunakan bot nelayan tempatan tumpas apabila dicekup pihak berkuasa kira-kira 11.6 batu nautika barat laut Sekinchan di sini, semalam.
Kesemua tekong dan kru berusia 29 hingga 42 tahun itu ditahan Agensi Penguatkuasaan Maritim Malaysia (APMM) ketika menaiki dua bot nelayan kelas B1, pukul 12.10 tengah hari.
Pengarah Maritim Selangor, Kepten Maritim V. Siva Kumar berkata, penahanan itu dilakukan pihaknya menerusi rondaan Op Ehsan yang mengesan aktiviti perikanan mencurigakan di bot tersebut.
“Pemeriksaan mendapati kedua-dua bot itu dikendalikan lapan kru warga Myanmar termasuk tekong. Bot itu melakukan kesalahan melanggar syarat sah lesen dan dokumen pengenalan diri kru turut meragukan.
“APMM turut merampas hasil tangkapan pelbagai jenis ikan seberat 200 kilogram (kg),” katanya dalam kenyataan hari ini.
Jelas Siva Kumar, siasatan awal mengesyaki pemilik bot tempatan melanggar syarat sah lesen dengan menggajikan kru warga asing tanpa kebenaran.

“Kes disiasat mengikut Akta Perikanan 1985 dan Akta Imigresen 1959/63,” ujarnya. -KOSMO!ONLINE


2,000 ekor lembu mati kepanasan di Kansas
Oleh KOSMO!

17 Jun 2022, 7:00 pm
TOPEKA, KANSAS – Pihak berkuasa Kansas memaklumkan bahawa haba dan kelembapan melampau menyebabkan sekurang-kurangnya 2,000 ekor lembu di negeri berkenaan mati, lapor laman berita Wion News semalam.
Industri penternakan lembu di Amerika Syarikat dilaporkan telah terjejas dengan penternak-penternak memilih untuk mengurangkan haiwan ternakan mereka. Pencerobohan Rusia ke atas Ukraine menyebabkan kekurangan bijirin dan meningkatkan kos makanan haiwan.
Kansas ialah negeri penternak lembu ketiga terbesar di AS selepas Texas dan Nebraska. Kansas memiliki lebih 2.4 juta ekor lembu di ladang-landang ternak.
Bagaimanapun, suhu dan kelembapan di barat Kansas meningkat sejak hujung minggu lalu, manakala angin sejuk dilaporkan beredar.
Jurucakap Persatuan Ternakan Kansas, Scarlett Hagins berkata, haiwan ternakan itu tidak dapat menyesuaikan diri dengan perubahan cuaca yang mendadak.
“Ia pada dasarnya adalah impak yang sempurna,” kata seorang doktor haiwan daripada Universiti Negeri  Kansas, AJ Tarpoff.

Suhu meningkat mencecah 42 darjah Celsius di barat laut Kansas menjelang Isnin lalu, kata Presiden perkhidmatan kaji cuaca World Weather Inc., Drew Lerner.
Pada hujung minggu ini, suhu di bahagian barat Kansas dan Texas Panhandle iaitu kawasan merangkumi 26 daerah di utara negeri berkenaan diramal menghampiri 43.3 darjah Celsius walaupun angin kuat dan tahap kelembapan yang lebih rendah akan membantu meminimumkan kematian lembu ternak, katanya. – Agensi


Warga emas potong kemaluan kerana hutang
Oleh KOSMO!

17 Jun 2022, 7:30 pm
JAKARTA – Seorang lelaki warga emas di Indonesia pada Rabu lalu nekad memotong kemaluannya sendiri menggunakan sebilah parang kerana mempunyai masalah hutang, lapor laman berita Suara.com.
Lelaki bernama Nasrullah berusia 63 tahun itu terpaksa menerima rawatan di pusat kesihatan tempatan akibat kecederaan yang dialami.
Kejadian tersebut dikatakan berlaku di rumah lelaki berkenaan di Desa Wirotho Agung, daerah Tebo, Jambi.
Kenyataan mengenai kes tersebut dilaporkan oleh Ketua polis daerah Rimbo Bujang, Inspektor Cindo Kottama seperti dilaporkan oleh laman berita ungkap.co.id.
“Memang betul, kami mengesyaki perkara tersebut buat sementara waktu ini. Mangsa terpaksa mengambil tindakan demikian kerana murung akibat berhutang,” katanya.
Kejadian itu disedari oleh anak lelaki berkenaan kira-kira pukul 7 pagi (waktu tempatan). Ketika kejadian, anak Nasrullah yang baru sahaja pulang ke rumah terkejut melihat percikan darah di lantai.

“Setelah menyaksikan kejadian tersebut, dia (anak) terus memberitahu ibunya yang berada di kedai,” kata Cindo.
Mereka kemudian membawa Nasrullah ke Pusat Kesihatan Rimbo Bujang untuk mendapatkan rawatan.
“Kami telah menjalankan siasatan di lokasi kejadian dan anggota polis juga melawat Nasrullah di Pusat Kesihatan Rombo Bujang. Keadaannya semakin baik,” katanya. – Agensi


HFMD: Kes baharu di Kedah menurun
Oleh NORLIDA AKMAR IDROS

17 Jun 2022, 7:02 pm
ALOR SETAR – Kes baharu penyakit tangan, kaki dan mulut (HFMD) di negeri ini menurun sebanyak 87 kes atau 11 peratus pada minggu epidemiologi (ME) ke-23 iaitu sepanjang 5 hingga 11 Jun lalu berbanding minggu sebelumnya.
Pengerusi Jawatankuasa Tetap Kesihatan negeri, Datuk Dr. Mohd. Hayati Othman berkata, sebanyak 702 kes baharu direkodkan pada ME ke-23 tersebut.
“Dalam tempoh sama, tiada wabak HFMD baharu yang dilaporkan,” katanya di sini hari ini.
Kata beliau, semua kes yang dilaporkan menunjukkan gejala ringan dan diberikan rawatan pesakit luar.
“Tidak ada kes yang mengalami komplikasi teruk atau memerlukan rawatan intensif,” ujarnya.
Menurutnya, jumlah keseluruhan kes HFMD di negeri ini pada tahun ini sehingga 11 Jun lalu adalah sebanyak 4,894 kes.

“Berbanding sebelum pandemik dalam tempoh yang sama bagi tahun 2019, Kedah mencatatkan peningkatan sebanyak 4,088 kes atau 507 peratus.
“Sepanjang tahun ini, daerah Kuala Muda mencatatkan bilangan kes tertinggi iaitu 1,187 kes atau 24.3 peratus diikuti Kubang Pasu 726 kes (14.8 peratus), Kulim 699 kes (14.3 peratus) dan Kota Setar 487 (10 peratus),” jelasnya.
Katanya, sepanjang tahun ini juga, sebanyak 50 wabak HFMD telah dilaporkan di negeri ini dengan 49 daripadanya (98 peratus) berlaku di pusat pendidikan iaitu taska, tadika dan pra sekolah.
“Sebanyak 48 premis berkenaan telah diarah tutup sementara atau ditutup secara sukarela bagi tujuan sanitasi dan pencegahan jangkitan,” tambahnya. – KOSMO! ONLINE


220 orang peguam berhimpun disiasat Polis
Oleh ALIF AZRAI GHAZALI

17 Jun 2022, 4:59 pm
KUALA LUMPUR – Seramai 220 orang terdiri daripada ahli majlis peguam (Bar Council) telah menghadiri perhimpunan ‘Walk For Judicial Independence’ disyaki untuk mempertahankan kebebasan kehakiman di Padang Merbok, Kuala Lumpur di sini pagi tadi.
Ketua Polis Daerah Dang Wangi, Asisten Komisioner Noor Dellhan Yahaya berkata, peserta perhimpunan dikesan berkumpul pada pukul 9.00 pagi hingga 11.22 pagi di tempat letak kereta Padang Merbok.
“Polis telah membuka satu kertas siasatan di bawah Seksyen 15 (3) Akta Perhimpunan Aman 2012.
“Kesemua individu yang terlibat di dalam perhimpunan tersebut akan dipanggil polis untuk dirakam keterangan bagi membantu siasatan dalam masa terdekat,” katanya dalam kenyataan di sini hari ini.
Mengulas lanjut, pihaknya telah mengenal pasti beberapa individu yang terlibat dalam perhimpunan terbabit.
Beliau turut menasihatkan agar orang ramai tidak terlibat dengan apa-apa kesalahan yang melanggari undang-undang dan tindakan tegas akan diambil di bawah peruntukan undang-undang yang masih berkuat kuasa.- KOSMO! ONLINE


PM arah kaji semula 147 undang-undang lapuk
Oleh ZULKIFLI MANZOR

17 Jun 2022, 6:15 pm
KUALA LUMPUR – Bahagian Hal Ehwal Undang-Undang Jabatan Perdana Menteri diarahkan supaya mengkaji dan meneliti undang-undang sedia ada termasuk 147 undang-undang yang telah lapuk.
Perdana Menteri, Datuk Seri Ismail Sabri Yaakob berkata, transformasi itu perlu dilakukan segera kerana keadaan telah berubah dan undang-undang juga perlu bergerak dan berubah mengikut keadaan semasa.
“Sebagai contoh, teknologi digital hari ini semakin pesat membangun. Dalam konteks ini, undang-undang yang sedia ada tidak relevan dengan ledakan teknologi digital.
“Bahkan agak terkebelakang dengan perubahan semasa,” katanya ketika merasmikan Perayaan Jubli Emas Fakulti Undang-Undang Universiti Malaya (UM) di sini hari ini.
Dalam pada itu, Ismail Sabri berkata, walaupun Malaysia masih negara Common Law, namun prinsip, doktrin, pemakaian dan pelaksanaan undang-undang telah dibuat berdasarkan semangat Malaysia sebagai sebuah negara merdeka.
Justeru, katanya, Malaysia berterima kasih kepada pelopor-pelopor pendidikan undang-undang yang telah berusaha dan menyumbang kepada pendidikan undang-undang serta perkembangan perundangan di negara ini.

Terdahulu, Ismail Sabri memaklumkan, beliau merupakan salah seorang mahasiswa undang-undang daripada kohort kesembilan yang menjejak kaki ke UM pada tahun 1980.
“Ini adalah satu kenangan yang tidak dapat saya lupakan. Saya dapat lihat rakan-rakan seangkatan saya turut hadir pada petang ini. Pengalaman menjadi sebahagian daripada fakulti ini merupakan detik manis buat kita semua,” katanya. – KOSMO! ONLINE


Peruntukan RM25.9 juta tambah baik fasiliti Sekolah Sukan Bukit Jalil
Oleh EDDY AQMAL MOHAMED HAMIDI

17 Jun 2022, 5:11 pm
PUTRAJAYA – Kementerian Pendidikan (KPM) telah memperuntukkan sebanyak RM25.9 juta di bawah Rancangan Malaysia Ke-12 (RMK-12) Rolling Plan 2 Tahun 2022 bagi menambah baik kemudahan dan fasiliti di Sekolah Sukan Bukit Jalil (SSBJ).
Perkara itu telah dimaklumkan oleh Menteri Kanan Pendidikan, Datuk Dr. Radzi Jidin setelah mengadakan lawatan ke sekolah itu pagi tadi.
“SSBJ adalah antara sekolah yang tidak asing lagi bagi atlet murid. Pagi tadi saya telah membuat tinjauan di sekolah ini yang telah banyak melakar sejarah melahirkan atlet kebangsaan dalam pelbagai jenis sukan berkualiti tinggi.
“Sejumlah RM25.9 juta telah diperuntukkan oleh KPM bagi tujuan pembinaan gelanggang serbaguna terbuka, trek sintetik dan kerja-kerja naik taraf kemudahan sekolah yang pastinya dapat meningkatkan lagi semangat atlet murid untuk terus berlatih,” katanya dalam satu perkongsian di Facebook beliau hari ini.
Menurut Radzi, ketika berada sekolah tersebut, beliau turut sempat berjumpa dengan jurulatih dan guru serta melihat sendiri anak-anak bakal jaguh sukan mengikuti pembelajaran masing-masing di dalam kelas.
“Apa yang pasti, anak-anak yang dianugerahkan dengan bakat sukan ini ternyata kental dan berjiwa besar dalam mengimbangi bidang akademik dan bukan akademik.

“Semoga bakat anak-anak ini terus digilap oleh guru berwibawa agar mereka menjadi permata bernilai. Anak-anak juga perlu giat berusaha bagi meningkatkan potensi diri ke tahap yang paling tinggi,” katanya.
Tambah beliau KPM komited dalam memastikan prasarana sukan di sekolah tersebut sentiasa berada di tahap terbaik demi kesejahteraan pendidikan warga SSBJ.- KOSMO! ONLINE


20 kucing makan tuan sendiri
Oleh KOSMO!

17 Jun 2022, 5:00 pm
MOSCOW – Mayat seorang wanita menjadi  makanan kepada 20 ekor kucing peliharaannya selepas dia rebah dan meninggal dunia di dalam rumah tanpa disedari oleh  jiran tetangga, lapor akhbar Mirror UK semalam.
Mangsa yang merupakan penternak kucing, sudah mati selama dua minggu sebelum ditemui oleh pihak berkuasa dengan separuh mayatnya  dimakan oleh kucing baka Maine Coon gergasi kesayangannya.
Polis menemui sebahagian lagi mayat mangsa dikelilingi beberapa kucing lain yang kelaparan. Insiden tragis itu berlaku di Bataysk, Rusia.
Kematian mengerikan itu hanya disedari selepas seorang pekerja menghubungi polis apabila wanita itu gagal dihubungi.
Kucing Maine Coon umumnya memiliki  sifat pasif dan digelar sebagai ‘gergasi lembut’.
Namun, kumpulan kucing comel itu bertukar agresif apabila tidak mendapat makan dan minum selama dua minggu sehingga terpaksa memakan daging mayat tuannya sendiri.

Beberapa kucing itu yang dirawat dan kembali sihat, kemudiannya dijual kepada pemilik baharu pada harga sekitar AS$38.86 (RM162.22).
Tidak diketahui sama ada pemilik baharu dimaklumkan bahawa haiwan peliharaan mereka pernah makan daging manusia. – Agensi


Pakai baju bapa sebelum ajal
Oleh NUR NABILAH RAHMAT

17 Jun 2022, 4:23 pm
KLUANG -Seorang remaja lelaki berusia 18 tahun maut selepas motosikal ditunggangnya bertembung sebuah van dalam kemalangan di Kilometer 40 Jalan Batu Pahat-Mersing pagi semalam.
Dalam kejadian berlaku kira-kira 9.30 pagi itu menyebabkan Nur Shafiq Hakim Raif meninggal dunia di tempat kejadian.
Menurut ibu mangsa, Zalina Kasan, 45, anak tunggalnya itu menunjukkan perubahan sikap sehari sebelum kejadian apabila memberitahu tidak mahu berjumpa dengan guru dan rakannya di hari pengumuman keputusan Sijil Pelajaran Malaysia (SPM).
Katanya, dia hairan apabila anak tunggalnya itu, memilih untuk memakai baju milik bapanya pada hari kemalangan.
“Pagi semalam anak saya keluar rumah dua kali, kali pertama tolong hantar kuih di Pejabat Daerah Kluang dan pulang ke rumah sebelum keluar lagi untuk bersarapan.
“Dia juga berkata, ‘mama jangan tengok kita, dan menyuruh saya menutup pintu sewaktu kali terakhir itu,” katanya ketika dihubungi di sini hari ini.

Zalina berkata, dia mendapat perkhabaran duka kemalangan menimpa anaknya itu melalui kumpulan WhatsApp keluarga yang menghantar mesej pencarian waris mangsa kemalangan.
“Apabila saya tengok pautan ‘link’ itu dan gambar kad pengenalan yang ada, saya menjerit, menangis dan terperanjat kerana itu anak saya.
“Saya terus menelefon anak saudara yang bekerja di hospital supaya mencari anak saya di wad kecemasan, tetapi dia meminta saya datang dahulu ke sana dan panggilan kali kedua daripadanya pula mengesahkan anak saya rupanya sudah meninggal dunia,” katanya.
Jelasnya, jenazah selamat dikebumikan di Tanah Perkuburan Islam Taman Sri Lambak di sini kira-kira pukul 9 malam tadi.
Sementara itu, Timbalan Ketua Polis Daerah Kluang Deputi Superintendan Abdul Razak Abdullah Sani berkata, siasatan awal mendapati, mangsa cuba mengelak sebuah lori yang berhenti untuk masuk simpang jalan.
“Motosikal ditunggang mangsa dari arah Kluang telah memasuki laluan bertentangan dan bertembung dengan sebuah lori lain yang datang dari arah Batu Pahat.
“Kemalangan itu menyebabkan mangsa cedera parah pada anggota badan dan maut di tempat kejadian. Sementara, pemandu van seorang lelaki warga tempatan berusia 40 tahun tidak mengalami sebarang kecederaan,” katanya.
Beliau berkata, kes disiasat di bawah Seksyen 41 Akta Pengangkutan Jalan 1987 iaitu menyebabkan kematian kerana memandu secara melulu atau berbahaya. – KOSMO! ONLINE


Kenderaan Ahli Parlimen Bukit Jelutong kemalangan, enam cedera ringan
Oleh ALIF AZRAI GHAZALI

17 Jun 2022, 5:31 pm
HULU SELANGOR – Seramai enam orang cedera ringan di dalam satu kemalangan jalan raya melibatkan sebuah kenderaan pelbagai guna (MPV) jenis Alphard milik ahli parlimen Bukit Jelutong di KM 425.3 Lebuh raya Utara-Selatan (arah selatan) hari ini.
Ketua Polis Daerah Hulu Selangor, Superintendan Arsad Kamaruddin berkata, kemalangan berlaku pada pukul 8.55 pagi berpunca dari sebuah objek besar yang berada di lorong kanan telah menyebabkan sebuah kenderaan jenis Ford berhenti dengan tiba-tiba.
“Sewaktu kereta Ford ingin mengubah haluan ke lorong tengah, MPV milik Ahli Parlimen Bukit Jelutong itu telah datang dari belakang dan cuba mengelak objek itu lalu melanggar bahagian belakang kereta Ford di lorong tengah.
Tambahnya, enam penumpang yang berada di dalam kereta Alphard mengalami kecederaan ringan dan dihantar ke Hospital Sungai Buloh untuk mendapatkan rawatan.
Pihak polis juga meminta orang ramai yang mempunyai apa-apa maklumat mengenai kemalangan itu untuk menyalurkan maklumat kepada pihak polis supaya pihak polis dapat mengambil tindakan selanjutnya.
Kes disiasat di bawah Kaedah 10 LN 166/59 iaitu cuai memandu hingga menyebabkan kemalangan.- KOSMO ONLINE!


Dunia berdepan ‘krisis mi’ kerana perang Russia-Ukraine
Oleh KOSMO!

17 Jun 2022, 6:00 pm
MOSCOW – Beratus-ratus juta pemakan mi di seluruh dunia berdepan kenaikan harga makanan itu berikutan kos gandum, tenaga dan pengangkutan yang meningkat, lapor laman berita Wion News semalam.
Kombinasi faktor termasuk perang Russia-Ukraine, di samping kemarau dan banjir pada tahun lalu mencetuskan tekanan harga yang menyaksikan kos gandum di China meningkat sebanyak 30 peratus.
Menurut akhbar The Guardian, China yang merupakan pengeluar terbesar mi dunia, menyaksikan inflasi makanan meningkat paling cepat dalam tempoh dua tahun.
Harga gandum dilaporkan melambung tinggi disebabkan pandemik Covid-19 dan gangguan rangkaian bekalan di seluruh dunia.
Konflik Russia-Ukraine pula menyebabkan harga gandum meningkat hampir dua kali ganda daripada sekitar AS$260 (RM1,144) satu tan pada November 2021 kepada AS$475 (RM2,090) setan pertengahan Mei lalu.
Menurut Andrew Whitelaw yang merupakan penganalisis agrikultur firma perunding Thomas Elders Markets di Australia, perang di Ukraine menyebabkan gandum berkurang 30 peratus di pasaran dunia.

Agensi perundingan berpangkalan di China, Mysteel pula melaporkan bahawa sejak tahun ini, harga tepung ditapis meningkat 10 peratus di China dan dijangka terus meningkat.
Perkembangan itu turut menyebabkan kos tepung bagi membuat mi itu terus meningkat di Korea Selatan dan Jepun.
Korea Selatan yang merupakan pengguna perkapita terbesar mi segera menyaksikan peningkatan harga import gandum kepada AS$400 (RM1,760) setan, kenaikan tertinggi dalam tempoh 13 tahun.
Di Jepun, kekurangan gandum yang digunakan untuk menghasilkan mi soba turut menimbulkan kembimbangan.
Menurut Guardian, Indonesia juga menyatakan kebimbangan mengenai potensi kekurangan bekalan mi. Menteri ekonomi negara itu turut membangkitkan isu berkenaan pada persidangan Forum Ekonomi Dunia di Davos, Switzerland. – Agensi


9.03 kg heroin dirampas dalam kereta Volkswagen Passat
Oleh SAFINA RAMLI

17 Jun 2022, 4:29 pm
GEORGE TOWN – Polis berjaya menumpaskan sindiket pengedaran dadah jenis heroin di kawasan Utara tanah air selepas menahan tiga lelaki tempatan dalam tiga serbuan berasingan di Seberang Perai Selatan (SPS) dan Kuala Kurau di Perak Rabu lalu.
Dalam serbuan itu, polis turut merampas sejumlah heroin seberat 9.03 kilogram dengan nilai RM120,000 yang dijumpai di dalam kereta jenis Volkswagen Passat yang dipandu suspek berusia 36 tahun.
Ketua Jabatan Siasatan Jenayah Narkotik negeri, Asisten Komisioner Mohd. Shukhairy Abd. Sabhe berkata, polis mengekori kenderaan yang dipandu suspek di Jalan Besar Nibong Tebal dekat sini namun lelaki itu cuba meloloskan diri sebaik diminta berhenti.
“Polis mengejar kenderaan suspek sejauh 200 meter dan bertindak mengepung keretanya sebelum dia terbabas ke kiri jalan. Suspek berjaya ditahan kira-kira pukul 3.50 petang.
“Hasil pemeriksaan di dalam kerete tersebut, polis menjumpai dadah jenis heroin 9.03 kilogram dipercayai untuk diedar kepada pembeli,” katanya pada sidang akhbar di IPK Pulau Pinang di sini hari ini.
Menurutnya, susulan penahanan suspek pertama yang bekerja sebagai nelayan itu, polis kemudian menyerbu sebuah rumah di Kuala Kurau serta menahan seorang lelaki yang bekerja sebagai penternak ikan berusia 53 tahun kira-kira pukul 4.45 petang.

“Seorang lagi suspek yang merupakan nelayan berusia 34 tahun ditahan di tempat bebas di Nibong Tebal dekat sini pada pukul 10.45 malam,” katanya sindiket itu dipercayai mula aktif sejak awal Januari tahun ini dengan mensasarkan pelanggan di kawasan SPS dan Kuala Kurau.
“Saringan awal polis mendapati ketiga-tiganya suspek positif dadah jenis Methamphetamine selain mempunyai rekod lampau di bawah kesalahan dadah serta jenayah,” katanya jumlah dadah yang dirampas boleh digunakan seramai 45,000 penagih dadah.
Jelasnya lagi, selain rampasan dadah polis turut menyita wang tunai berjumlah RM50,000 dan sebuah kenderaan bernilai RM80,000.
“Kes disiasat di bawah Seksyen 39B Akta Dadah Berbahaya 1952 dan suspek pertama direman selama tujuh hari bermula 16 hingga 22 Jun ini.
“Tindakan juga diambil terhadap dua lagi suspek di bawah Seksyen 3 (1) Akta Dadah Berbahaya (Langkah-Langkah Pencegahan Khas) 1985,” tambahnya. KOSMO! ONLINE


TVET TCH galak kerjasama antara kerajaan, pemain industri
Oleh NOR AZIAH MAT NOH

17 Jun 2022, 5:35 pm
PETALING JAYA – Pendidikan Teknikal dan Latihan Vokasional (TVET) hari ini memaklumkan pengembangan potensi Pusat Kecemerlangan melalui TVET Collaboration Hub (TCH) dapat menggalakkan kolaborasi bersinergi bersama kerajaan dan pemain industri.
Ketua Pengarah Jabatan Pendidikan Politeknik dan Kolej Komuniti, Zainab Ahmad berkata, perkara itu akan dilaksanakan melalui pendekatan Hub dan Spoke sebagai pusat penyelarasan utama.
“Kita mencontohi negara seperti Australia, Korea dan India dengan meletakkan Hub sebagai pusat penyelarasan aktiviti TVET.
“TCH menjadikan Hub sebagai pusat rujukan dan kecemerlangan dalam bidang yang berkaitan manakala Spoke pula sebagai institusi TVET yang lebih kecil di dalam kawasan sama,” katanya dalam satu kenyataan hari ini.
Jelasnya, pendekatan itu akan menjadikan proses kolaborasi lebih mesra industri serta selaras selain dapat memperluaskan jaringan kolaborasi antara industri.
Mengulas lanjut, penjajaran hub dipilih berdasarkan konsep penubuhan Wilayah Ekonomi Koridor yang menekankan pembangunan ekonomi diagihkan sama rata.

“Pengoperasian eko sistem kolaborasi bersinergi TCH ini diharap dapat merealisasikan Agenda Pemerkasaan TVET melalui perkongsian sumber, kepakaran dan peralatan,” ujarnya lagi. – KOSMO! ONLINE


Tutup, gantung lesen pengusaha stesen minyak bersekongkol sindiket
Oleh MOHD YUNUS YAKKUB

17 Jun 2022, 5:25 pm
SHAH ALAM – Tiada lagi amaran sebaliknya mana-mana stesen minyak yang didapati bersekongkol dengan sindiket penyelewengan akan ditutup operasi dan digantung lesennya.
Pengarah Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP), Azman Adam berkata, ini susulan pihaknya mengesan terdapat pengusaha stesen minyak yang didapati membenarkan perlakuan penyelewengan tersebut sehingga menyebabkan gangguan bekalan kepada penduduk setempat.
Katanya, ia turut memberikan kesan kepada negara yang telah mengeluarkan sejumlah subsidi yang besar agar bekalan minyak diesel dan petrol boleh dinikmati rakyat.
“Tiada lagi wujud istilah amaran dalam keadaan sekarang. Apabila berlaku perbezaan harga tinggi, penawaran tinggi dan permintaan tinggi, jadi saya rasa pihak-pihak stesen minyak ini tidak perlu bersikap mendapatkan keuntungan yang lebih dengan cara tidak sepatutnya.
“Kita faham harga industri kalau diesel cecah RM5 seliter sedangkan subsidi kerajaan hanya RM2.15 seliter. Jadi perbezaan tersebut berlaku penyelewengan ini.
“Mereka (pengusaha stesen minyak) sudah lama bergiat dalam industri dan ada syarikat yang memantau mereka. Justeru, perkara sebegini tidak sepatutnya berlaku,” katanya pada sidang akhbar berhubung tindakan kes melibatkan barangan subsidi di stor KPDNHEP Selangor di Taman Sri Muda di sini, hari ini.

Menurut beliau, setakat ini sebanyak sembilan stesen minyak seluruh negara telah diambil tindakan berhubung kes penyelewengan ini.
Tambah Azman, berdasarkan statistik terdapat 54 kes direkodkan berkaitan petrol RON 95 melibatkan rampasan berjumlah RM365,116 bermula 1 Januari hingga 31 Mei lalu berbanding tempoh sama tahun lalu sebanyak 49 kes bernilai RM 96,787.
Bagi diesel pula untuk tempoh sama sebanyak 128 kes dihasilkan berjumlah RM3.06 juta manakala tahun lalu hanya 52 kes dengan RM2.2juta.
“Untuk makluman, lori memang kita dihadkan tidak boleh isi 250 liter sekali isi. Namun, kebanyakan mereka isi 250 liter dan sedut (isi minyak) balik.
“Modus operandi lain pula, ada yang pengubahsuaian dari segi kenderaan dan terdapat stesen minyak yang membenarkan penjualan lebih 250 liter,” jelasnya.
Mengulas lanjut, Azman berkata, pihaknya turut memfokuskan kepada bekalan minyak masak yang merupakan antara barangan keperluan yang sering diseleweng pihak tertentu.
“Setakat semalam, ada 38 kes dihasilkan dengan satu kes di Sabah didapati mereka mengunting minyak masak peket dan dibungkus semula untuk dijual sebagai minyak tanpa subsidi,” katanya. -KOSMO!ONLINE


SPM 2021: Bapa tetap doa walaupun anak dapat 2G
Oleh NURUL AIN NATASHA MAZLAN

17 Jun 2022, 3:39 pm
PETALING JAYA – Tindakan seorang pelajar yang memuat naik perkongsian keputusan Sijil Peperiksaan Malaysia (SPM) kepada keluarganya menerusi WhatsApp berjaya mencuri perhatian orang ramai yang memuji reaksi bapanya terhadap keputusan anaknya.
Menurut gadis tersebut yang dikenali sebagai Nurasyiqin, dia memohon maaf kerana tidak berjaya memperolehi keputusan yang baik dan berdoa agar suatu hari nanti dapat membahagiakan kedua ibu-bapanya.
Hasilnya, Ikin memperoleh gred 1B 2C 2D dan 2G bagi Sijil Peperiksaan Malaysia (SPM) kali ini.
Lebih teruja apabila bapanya memberikan reaksi yang positif selain memberikan kata-kata positif kepada anaknya.
“Kau dah cuba mana yang dapat je. Sekurang-kurangnya jaga akhlak dan maruah. Taat pada ibu bapa,” pesan bapanya dalam nota suara.
Susulan daripada perkongsian itu, pengguna di media sosial memuji dengan sikap bapanya yang sentiasa positif dan mendoakan kesejahteraan anaknya.

“Bestnya dapat ibu-bapa yang sentiasa menyokong anak walau apa jua keadaan,” komen seorang pengguna.
“Awak berjaya Ikin. SPM bukan penghalang untuk berjaya. Semoga berjaya,” kata Ieqa.
“Tak apa. SPM bukan segala-galanya. Itu baru satu permulaan. Usaha, doa, tawakal dan dengar kata ibu bapa. InsyaAllah berjaya dunia akhirat,” kata pengguna lain. – KOSMO! ONLINE


Ramai terpedaya aksi lelaki bancuh susu anak
Oleh NURUL AIN NATASHA MAZLAN

17 Jun 2022, 3:56 pm
PETALING JAYA – Melucukan apabila rata-rata netizen terpedaya dengan aksi seorang lelaki membancuh susu di tempat duduk pemandu ketika kereta dinaikinya sedang bergerak apabila kenderaan itu sebenarnya sedang ditunda.
Pada mulanya, netizen mengecam tindakan tersebut yang dilihat mengancam keselamatan dan nyawa pengguna jalan raya lain.
Namun, segalanya terbongkar apabila video yang dimuat naik di laman sosial oleh Niza Dafani menunjukkan kereta itu sedang ditunda pada hujung rakaman.
Ia lebih kepada gurauan pemilik akaun dengan suaminya.
Perkongsian itu telah menimbulkan kekecohan dalam kalangan pengguna media sosial kerana mereka sudah ditipu oleh pemilik akaun tersebut.
“Aku ingat dia naik kereta auto tadi,” marah seorang pengguna.

“Hmm, tertipu rupanya,” luah Norhasiah.
“Sikit lagi nak maki, nasib baik dah tengok video ini sampai habis,” kata pengguna lain. – KOSMO! ONLINE


Wanita didakwa benarkan anak perempuan dianiaya secara seksual
Oleh AZIZAH SHAFIEI

17 Jun 2022, 4:09 pm
RAUB – Seorang wanita berusia 54 tahun dihadapkan ke Mahkamah Sesyen Raub atas pertuduhan membenarkan anaknya dianiaya secara seksual pada usia kanak-kanak itu 17 tahun dua bulan dua tahun lalu.
Bagaimanapun, tertuduh yang berumur 54 tahun mengaku tidak bersalah selepas pertuduhan dibacakan jurubahasa di hadapan Hakim Ahmad Faizadh Yahaya,
Tertuduh yang merupakan ejen penjual air minuman kultur didakwa melakukan kesalahan itu di bawah Seksyen 31 (1) (b) Akta Kanak-kanak 2001 dan boleh dihukum di bawah Seksyen 31 (1) akta yang sama.
Menurut kertas pertuduhan, pada pukul 2 petang Disember 2019 bertempat di gereja Bentong sebagai ibu kandung kepada kanak-kanak tersebut telah menganiaya kanak-kanak tersebut dari segi seks.
Pendakwaan dikendalikan Timbalan Pendakwa Raya Anisah Pisol manakala tertuduh tidak diwakili peguam.
Anisah meminta mahkamah mengenakan jaminan sebanyak RM12,000 dengan seorang penjamin sebagai wang jaminan terhadap tertuduh.

Mahkamah menetapkan 6 Ogos depan sebagai tarikh sebutan semula kes. – KOSMO! ONLINE


Polis buru lelaki berjubah cuba culik kanak-kanak
Oleh DIYANATUL ATIQAH ZAKARYA

17 Jun 2022, 3:24 pm
MELAKA – Polis memburu lelaki berjubah putih yang dipercayai cuba menculik seorang kanak-kanak perempuan menggunakan sebuah kereta di Jalan Baru Kampung Krubong, Krubong di sini, semalam.
Ketua Polis Daerah Melaka Tengah Asisten Komisioner Christopher Patit berkata, kejadian telah dilaporkan oleh bapa mangsa mendakwa anaknya berusia enam tahun cuba diculik suspek.
Katanya, mengikut laporan dibuat, kejadian dikatakan berlaku kira-kira pukul 6 petang ketika mangsa bersama-sama kakak dan sepupunya berjalan kaki pulang rumah selepas habis mengaji di kawasan berhampiran.
“Ketika melalui Jalan Baru Kampung Krubong, anak kedua mangsa berusia enam tahun dikatakan telah ditegur seorang lelaki memakai jubah putih dan berkopiah yang menaiki kereta jenis Proton Persona berwarna silver.
“Suspek kemudian telah merentap tangan mangsa cuba menariknya masuk ke dalam kereta, namun kakak serta sepupunya sempat menghalang dan mereka melarikan diri ke rumah ibu saudara berhampiran,” katanya ketika dihubungi pemberita hari ini.
Mengulas lanjut beliau berkata, bapa mangsa memberitahu beberapa orang awam turut bertembung dengan suspek dan mengecam nombor pendafraran kenderaan tersebut.

“Bagaimanapun apabila disemak, kita syaki dua nombor yang digunakan adalah palsu dan tidak sepadan dengan jenis kenderaan digunakan suspek.
“Melalui semakan Jabatan Pengangkutan Jalan (JPJ) nombor tersebut berdaftar atas kenderaan jenis Nissan Cefiro berwarna biru dan motosikal jenis Honda,” katanya.
Ujarnya lagi, saksi juga memberitahu Proton Persona berwarna silver yang dinaiki suspek telah dicat dengan warna hitam di bahagian pintu pemandu.
Christopher berkata, orang ramai yang melihat kejadian atau mempunyai maklumat termasuk rakaman jenayah itu boleh tampil untuk membantu siasatan. – KOSMO! ONLINE


Lelaki teguk Pepsi 30 tin sehari selama 20 tahun
Oleh KOSMO!

17 Jun 2022, 4:18 pm
LONDON – Seorang lelaki di Britain akhirnya menghentikan tabiat meminum  30 tin minuman bekarbonat Pepsi sehari selepas mendapat bantuan pakar hipnosis, lapor akhbar Daily Star UK, semalam.
Andy Curie, 41, berkata bahawa dia ketagih minum air Pepsi sejak 20 tahun lalu dan telah membeli sekitar 219,000 tin sepanjang tempoh itu.
Curie juga berbelanja sehingga AS$8,615 (RM37,918) setahun bagi mendapatkan bekalan Pepsi dan menelan hampir 8,000 kilogram (kg) gula disebabkan minuman tersebut.
“Saya sangat menggemari rasa Pepsi sejuk sehingga menjadi ketagih. Pekerjaan saya yang melibatkan syif malam membuatkan saya sentiasa memerlukan pengambilan gula.
“Ketagihan ini memberi kesan ketara pada kewangan saya. Saya boleh membeli sebuah kereta jika ditukar dengan wang yang saya habiskan untuk membeli Pepsi,” katanya.
Bagaimanapun, selepas berat badannya bertambah sehingga mencecah 120kg dan diberi amaran oleh doktor bahawa dia di ambang  diabetes, Curie nekad mencari bantuan  bagi menghilangkan ketagihan pada Pepsi.

Lelaki itu menghubungi ahli terapi dan pakar hipnotis  berpangkalan di London, David Kilmurry yang berjaya menyembuhkannya dengan hanya satu sesi hipnoterapi secara online.
“David menjalankan sesi secara online dan memukau  saya selama kira-kira 40 minit.
“Saya tidak tahu apa yang dia katakan tetapi selepas itu saya tidak mahu meminum Pepsi lagi,” jelasnya. – Agensi


Paderi didakwa 17 pertuduhan rogol kanak-kanak
Oleh AZIZAH SHAFIEI

17 Jun 2022, 3:48 pm
RAUB – Seorang paderi dihadapkan ke Mahkamah Sesyen Raub di sini atas 17 pertuduhan merogol seorang kanak-kanak perempuan di beberapa lokasi di sekitar Bentong, sejak dua tahun lalu.
Tertuduh, Kok Chaw Fatt, 64, bagaimanapun mengaku tidak bersalah atas semua pertuduhan selepas pertuduhan dibacakan jurubahasa di hadapan Hakim Ahmad Faizadh Yahaya.
Berdasarkan kertas pertuduhan, tertuduh didakwa menyentuh seluruh badan dan kemaluan tanpa kerelaan mangsa yang berusia 17 tahun dua bulan ketika itu di sebuah gereja di Bentong kira-kira pukul 2 petang, pada Disember 2019.
Bagi pertuduhan kedua tertuduh didakwa melakukan perbuatan yang sama terhadap mangsa pada Mei 2020 di sebuah rumah di Taman Anggerik Height di Bentong.
Manakala pertuduhan ketiga, tertuduh sekali lagi didakwa melakukan perbuatan yang sama termasuk memasukkan kemaluan ke dalam mulut mangsa pada Jun 2020 di sebuah rumah di Taman Syahbandar Height.
Kedua-kedua kesalahan ini dilakukan sekitar jam 4.30 petang.

Tertuduh didakwa melakukan kesalahan itu mengikut Seksyen 14 (d) Akta Kesalahan Seksual Terhadap Kanak-kanak 2017 yang boleh dihukum penjara sehingga 20 tahun dan boleh dikenakan sebat jika sabit kesalahan.
Dalam pertuduhan seterusnya, tertuduh didakwa melakukan perbuatan merogol terhadap mangsa berlanjutan sehingga 14 bulan dari Januari hingga Disember 2020, serta Januari hingga Febuari 2022 di sebuah rumah di Taman Syahbandar Height di Bentong kira-kira pukul 4.30 petang.
Bagi kesalahan ini tertuduh didakwa di bawah Seksyen 376 (1) Kanun Keseksaan yang boleh dihukum penjara sehingga 20 tahun dan boleh dikenakan sebat jika sabit kesalahan.
Pendakwaan dikendalikan Timbalan Pendakwa Raya, Anisah Pisol manakala tertuduh diwakili peguam, Lee Tee Kiat.
Anisah kemudian meminta mahkamah mengenakan jaminan RM15,000 dengan seorang penjamin bagi setiap pertuduhan sebagai wang jaminan terhadap tertuduh dengan syarat tambahan, tertuduh tidak mengganggu mangsa sehingga kes selesai.
Bagaimanapun, Tee Kiat memohon pihak mahkamah mengurangkan wang jaminan anak guamnya kerana amaun yang besar itu seolah-olah satu hukuman kepada tertuduh sebelum perbicaraan, dan tertuduh adalah tidak bersalah sehingga dibuktikan sebaliknya.
Ahmad Faizah membenarkan tertuduh diikat jamin RM42,500 iaitu RM2,500 bagi setiap pertuduhan dengan syarat tambahan tertuduh perlu melaporkan diri setiap bulan di balai polis berdekatan dan menyerahkan pasport kepada pihak mahkamah.
Mahkamah menetapkan 4 Ogos depan sebagai tarikh sebutan semula kes. – KOSMO! ONLINE


Ditahan disyaki subahat tuntutan palsu RM300 juta
Oleh MOHD AZLI ADLAN

17 Jun 2022, 3:33 pm
KUALA TERENGGANU – Empat individu termasuk seorang pengurus syarikat hartanah berkaitan kerajaan ditahan Suruhanjaya Pencegahan Rasuah Malaysia (SPRM) bagi membantu siasatan melibatkan tuntutan palsu bagi projek bernilai lebih RM300 juta.
Kesemua suspek berusia antara 28 hingga 48 tahun ditahan di bandar raya ini dan Kuala Lumpur pada kira-kira pukul 12 tengah hari semalam.
Pengarah Kanan Bahagian Siasatan SPRM, Datuk Seri Hishamuddin Hashim berkata, tiga suspek ditahan ketika memberi keterangan di pejabat SPRM Terengganu di sini manakala seorang lagi di rumahnya di Kuala Lumpur.
“Mereka terdiri daripada pengurus syarikat hartanah berkaitan kerajaan, pengurus projek, pengarah urusan dan arkitek daripada syarikat kontraktor serta juruperunding.
“Penahanan keempat-empat suspek ini bagi membantu siasatan bersubahat dalam membuat tuntutan palsu berkaitan projek pembangunan di Pantai Timur bernilai lebih RM300 juta,” katanya dalam satu kenyataan di sini hari ini
Hishamuddin berkata, kesemua suspek telah direman selama enam hari sehingga Rabu ini.

Tambah beliau, perintah reman dibenarkan Majistret Noor Mazrinie Mahmood di Mahkamah Majistret Kuala Terengganu di sini semalam. – KOSMO! ONLINE


Suri rumah, ibu tunggal jangan takut bergelar petani
Oleh TOREK SULONG

17 Jun 2022, 4:15 pm
BACHOK – Golongan wanita khususnya suri rumah dan ibu tunggal tidak perlu takut untuk mencuba nasib dalam bidang pertanian yang berupaya menjana pendapatan lumayan untuk mengukuhkan kewangan keluarga.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, bidang pertanian mempunyai potensi besar yang mampu menjana pendapatan lumayan sekiranya dilaksanakan mengikut kaedah.
Menurutnya, sehubungan itu, pihak kementerian akan bekerjasama dengan Kementerian Pertanian dan Industri Makanan (MAFI) menerusi pelbagai projek pertanian yang mampu menjana pendapatan sehingga RM2,000 sebulan kepada golongan wanita.
“Projek perintis tanaman hidroponik dan mikro hijau yang sedang diusahakan Kampung Nibong di sini ketika ini sedang melatih 500 wanita untuk menceburi bidang pertanian.
“Projek yang sedang diusahakan kumpulan wanita di kampung berkenaan bersama Lembaga Kemajuan Pertanian Kemubu (KADA) merupakan projek awal dan ia bakal diperluaskan ke seluruh negara,” katanya ketika ditemui pemberita selepas mengadakan lawatan kerja Projek Tanaman Sayur Secara Hidroponik di Rumah Tamu KADA, Kampung Nibong di sini hari ini.
Mengulas lanjut, Rina memberitahu, pihaknya yakin ia mampu memperkasakan golongan wanita terhadap bidang keusahawanan termasuk industri hiliran.

Katanya, program, insentif dan latihan yang dianjurkan oleh agensi kerajaan termasuk swasta perlu dikembangkan dengan penyertaan yang menyeluruh daripada golongan wanita. – KOSMO! ONLINE


Jovian nafi pelantikan sebagai Naib Pengerusi Eksekutif
Oleh KOSMO!

17 Jun 2022, 3:19 pm
PETALING JAYA – Pereka fesyen terkenal, Datuk Jovian Mandagie menafikan pelantikan beliau sebagai Naib Pengerusi Eksekutif di sebuah syarikat pengeluar pakaian.
Ia susulan pengumuman syarikat itu di Bursa Malaysia pada 14 Jun lalu.
Beliau menerusi kenyataan berkata, pelantikannya sebagai Naib Pengerusi Eksekutif untuk syarikat terbabit adalah salah, tidak benar dan mengelirukan orang ramai.
“Saya ada menghadiri mesyuarat bersama wakil daripada syarikat tersebut pada 13 Jun lalu bagi membincangkan potensi kolaborasi bersama syarikat terbabit.
“Wakil syarikat terbabit juga ada menawarkan jawatan dalam lembaga pengarah sebagai Naib Pengerusi Eksekutif yang bertujuan merombak dan/atau mengembangkan bahagian pakaian namun tiada persetujuan mulut telah dicapai,” katanya.
Tambah kenyataan itu, beliau juga tidak bersetuju dengan pelantikan sebagai Naib Pengerusi Eksekutif dan menekankan bahawa tiada sebarang perjanjian menunjukkan beliau menerima pelantikan tersebut.

“Oleh itu, saya ingin menyatakan bahawa pengumuman berhubung pelantikan terbabit adalah salah, tidak benar dan mengelirukan orang ramai.
“Pengumuman tidak tepat yang dibuat ke atas pelantikan tersebut telah mencemarkan reputasi korporat, perniagaan dan reputasi peribadi saya,” jelasnya.
Katanya, beliau akan mendapatkan nasihat undang-undang berhubung perkara itu bagi membolehkan tindakan sewajarnya dapat dilakukan termasuk melaporkan kesalahan kepada pihak berkuasa seperti Bursa Malaysia dan Suruhanjaya Sekuriti. – KOSMO! ONLINE


Permintaan pampasan hutan Pahang rasional
Oleh KHAIRULMIZAN YAHYA

17 Jun 2022, 3:29 pm
MARAN – Permintaan supaya kerajaan pusat memberikan pampasan setimpal atas komitmen kerajaan negeri mengekalkan hutan simpan adalah rasional dan perlu disegerakan.
Menteri Besar Pahang, Datuk Seri Wan Rosdy Wan Ismail berkata, Pahang menyumbang lebih 57 peratus daripada 3.6 juta hektar keluasan negeri sebagai rizab hutan simpan yang bukan hanya memberi manfaat kepada negeri ini tetapi negeri lain.
“Kerajaan pusat sepatutnya menghargai komitmen kerajaan negeri ini kerana ia dianggap kos melepas kepada kerajaan negeri yang sepatutnya dapat mengutip hasil daripada kawasan hutan tersebut,” katanya dalam sidang akhbar sempena Sambutan Perayaan Hari Guru Peringkat Negeri Pahang Kali Ke-51 di Dewan Jubli Perak Sultan Ahmad Shah Maran, di sini, hari ini.
Wan Rosdy berkata, perkara itu telah beberapa kali dibangkitkan dan pihaknya juga percaya ia tidak akan mendapat bantahan daripada mana-mana pihak kerana permintaan itu adalah munasabah dan rasional.
Sementara itu dalam perkembangan lain, Wan Rosdy berkata, kerajaan negeri telah membelanjakan lebih RM1 bilion bagi memperkasakan sektor pendidikan di negeri ini termasuk mengumumkan peruntukkan RM10 juta bagi kad diskaun pelajar.
Katanya, melalui kad terbabit pelajar akan menikmati diskaun sehingga 20 peratus untuk pembelian keperluan pembelajaran termasuk buku, alat tulis dan keperluan lain.

“Selain itu, kerajaan negeri juga berhasrat untuk membantu pihak sekolah yang telah mengharumkan nama Pahang seperti Sekolah Menengah Kebangsaan (SMK) Kempadang yang disenarai pendek 10 teratas Anugerah Sekolah Terbaik Dunia.
“Pihak kerajaan akan membuat perjumpaan dengan pihak sekolah bagi mengenal pasti bentuk bantuan yang diperlukan,” ujarnya. – KOSMO! ONLINE


Haqiem Rusli tak suka netizen berkasar tegur isterinya
Oleh SAIRUL ZAMRI MISRANI

17 Jun 2022, 2:08 pm
PETALING JAYA – Komposer dan penyanyi terkenal Haqiem Rusli tidak selesa apabila isterinya, Anis Sofea sering berdepan teguran netizen dalam media sosial.
Kata Haqiem, dia bagaimanpun masih boleh menerima teguran termasuk kecaman yang dilemparkan kepada isterinya dengan hati terbuka, tetapi bukan menggunakan bahasa kasar yang keterlaluan.
“Saya tak nak komen banyak tentang perkara ini, bagi saya sebagai seorang manusia, mesti ada proses untuk jadi lebih baik.
“Saya faham mereka yang menegur itu untuk tujuan kebaikan, saya setuju dengan mereka cuma kita doa yang baik-baik sahaja, jangan terlalu keras dan kasar ketika menegur.
“Saya dan isteri serta kita semua sedang belajar untuk menjadi manusia yang lebih baik, jangan kecam-kecam sangat ya,” katanya.
Haqiem atau nama sebenarnya Ridzuan Haqiem Ruslim 24, turut meminta sedikit masa dan ruang untuk isterinya benar-benar berubah menjadi lebih baik dan peka dengan situasi semasa selepas ini.

Terdahulu, Sofea menjadi sasaran netizen selepas berkongsi beberapa keping gambar ketika berbulan masu di Istanbul, Turki memaparkan dirinya berpakaian seksi dan agak kurang sesuai sebagai wanita berhijab.
Pada masa sama, netizen turut memberikan teguran dan meminta Sofea agar lebih sensitif menutup aurat dengan sempurna.
Pelantun lagu hit Tergantung Sepi tu Sofea selamat bergelar suami isteri di Masjid Raja Haji Fi Sabilillah, Cyberjaya pada 19 November tahun lalu. – KOSMO! ONLINE


Tayang bikini ‘pink’, Elizabeth Tan undang komen lelaki gatal
Oleh SAIRUL ZAMRI MISRANI

17 Jun 2022, 3:08 pm
PETALING JAYA – Penyanyi dan pelakon seksi, Elizabeth Tan sekali lagi mencuri perhatian peminat terutama lelaki miang apabila sengaja menayang set bikini dan coli berwarna merah jambu miliknya.
Menerusi video pendek yang dimuat naik dalam Instagramnya itu, aksi gurauan Elizabeth atau mesra disapa Lizzy itu ternyata mengundang, sekali gus sengaja membuka ruang kepada netizen melemparkan komen nakal kepadanya.
“Nak tengok Lizzy pakai bikini?,” tulisnya ringkas pada ruangan kapsyen.
Meninjau ruangan komen, rata-rata pengikut terutama lelaki Muslim membanjiri platform tersebut dengan komen-komen nakal dan berbaur lucah.
“Wow pink! Boleh juga kalau Lizzy nak bagi tengok. Apa salahnya kan sesekali belanja berbikini.
“Tunjuklah Lizzy. Teringin dan dah lama sangat teringin nak tengok ni. Please (tolong) jangan hampakan kami.

“Lama kami tunggu, tapi tak ada pun, kecewalah dibuatnya,” tulis netizen.
Dalam pada itu, ramai juga dalam kalangan netizen yang menegur kaum Adam yang seperti tiada langsung rasa malu selepas meninggalkan komen-komen menjengkelkan.
Terdahulu, Lizzy, 29, pernah menafikan dia sengaja beraksi nakal dan seksi dalam media sosial kerana ingin menarik perhatian peminat lelaki di luar sana. – KOSMO! ONLINE


Kau pun bukan suci sangat – Fify Azmi
Oleh SAIRUL ZAMRI MISRANI

17 Jun 2022, 1:40 pm
PETALING JAYA – Dituduh ambil dadah untuk fokus dalam lakonan, pelakon Fify Azmi menyifatkan kenyataan yang dilemparkan seorang wanita sebagai satu fitnah melampau.
Fify atau nama sebenar Nur Afiqah Mohammad Azmi berkata, dakwaan tersebut sama sekali tidak benar dan merupakan satu fitnah yang sengaja direka untuk mengaibkan dirinya.
Baginya, isu tersebut tidak perlu dibangkitkan berikutan langsung tiada kaitan dengan kes pecah amanah atau isu melarikan wang berjumlah RM15,000 oleh wanita terbabit sebagaimana kecoh diperkatakan baru-baru ini.
“Dia tahu benda ini adalah fitnah dan satu kesalahan sangat besar. Ini adalah satu tuduhan yang tidak berasas. Dia tidak ada bukti nak cakap benda macam tu.
“Kenapa dia tiba-tiba nak sebut benda yang tak ada kaitan dengan isu ni (pecah amanah). Tak perlu buka aib orang kalau benda tak betul.
“Kau pun bukannya suci sangat pun, nak buka aib orang, kena cermin diri sendiri dulu. Lepas ni mana-mana artis akan susah nak bekerjasama dengan kau sebab tahu dah perangai macam mana,” katanya.

Terdahulu, wanita terbabit memuat naik status berunsur ugutan dalam InstaStory miliknya yang dipercayai ditujukan kepada Fify biarpun tidak menyebut nama individu yang dimaksudkan.
Antara status yang dimuat naik sebelum dipadam Nora ialah individu yang mencalarkan maruahnya itu memerlukan bantuan dadah untuk kekal aktif ketika berlakon.
Sebelum ini, pada 7 Jun lalu, pemegang trofi Pelakon Wanita Harapan pada Festival Filem Malaysia ke-31 itu membuat laporan polis mendakwa seorang individu melarikan wang hasil kerjanya berjumlah RM15,000.
Susulan pendedahan tersebut, individu terbabit juga meluahkan rasa terkilan dan menyifatkan Fify tidak sepatutnya menguar-uarkan salah faham antara mereka yang sebenarnya boleh diselesaikan secara baik. – KOSMO! ONLINE


Polis pasang kawad berduri di Selat Tebrau elak diceroboh
Oleh MOHAMAD FAIZAL HASHIM

17 Jun 2022, 2:42 pm
JOHOR BAHRU – Menteri Besar, Datuk Onn Hafiz Ghazi menyuarakan kebimbangan mengenai isu pencerobohan sempadan negara melalui lorong tikus untuk masuk ke negeri ini.
Beliau berkata, sempadan negara itu dibolosi sekumpulan individu tidak bertanggungjawab berhampiran Selat Tebrau, di sini berdasarkan video yang tular semalam.
Katanya, pihak berkuasa sedang mengesan sekumpulan individu berkenaan yang memasuki negara ini mengikut laluan yang tidak sah.
“Berikutan itu, beberapa tindakan diambil oleh pihak berkuasa bagi mengelakkan kejadian berulang. Polis turut mendirikan pos kawalan dan menempatkan anggota polis 24 jam di kawasan kejadian.
“Pihak polis juga memasang kawad berduri di tepi pagar tebing Selat Tebrau. Usaha mengesan individu-individu yang masuk Malaysia mengikut laluan yang tidak sah sedang dijalankan,” katanya menerusi hantaran di Facebook rasminya hari ini.
Onn Hafiz berkata, pihaknya akan berbincang dengan pihak Kementerian Dalam Negeri untuk menyelesaikan isu-isu di Kompleks Kastam Imigresen dan Kuarantin (CIQ) yang tidak berkesudahan.

“Saya berharap pihak kementerian akan lebih serius menangani isu yang memberi kesan kepada imej negara dan negeri Johor,” katanya.
Video tular yang dirakam oleh pekerja Malaysia yang berulang-alik dari Johor ke Singapura menimbulkan pelbagai reaksi dalam kalangan netizen khuatir dengan tahap keselamatan sempadan negara.
Dalam pada itu, Ketua Polis Daerah Johor Bahru Selatan, Asisten Komisioner Raub Selamat berkata, rakaman video berkenaan tular sejak semalam.
Menurutnya, hasil siasatan dan rakaman kamera litar tertutup (CCTV) di tempat kejadian berhampiran Bangunan Sultan Iskandar (BSI) mendapati lima lelaki dan tiga perempuan memasuki sempadan negara secara haram.
“Individu yang terbabit diminta ke Ibu Pejabat Polis Daerah (IPD) Johor Bahru Selatan untuk diambil keterangan.
“Orang ramai yang memiliki maklumat berkaitan kejadian itu boleh menghubungi pegawai penyiasat Inspektor Muhammad Nizam Ramon di talian 011-116086119,” katanya dalam kenyataan hari ini.
Kes disiasat mengikut Seksyen 6(3) Akta Imigresen 1969/63.- KOSMO! ONLINE


PFP bakal tanding PRU-15 di Pulau Pinang, Kedah
Oleh SAFINA RAMLI

17 Jun 2022, 2:51 pm
GEORGE TOWN – Penang Front Party (PFP) mengesahkan bakal bertanding di Pulau Pinang dan Kedah dalam Pilihan Raya Umum ke-15 (PRU-15) nanti.
Pengerusi PFP, Datuk Patrick Ooi berkata, pihaknya menyasarkan untuk meletakkan calon terdiri daripada muka lama dan baharu di 10 kawasan iaitu lapan di Pulau Pinang manakala dua di Kedah.
”Kami mensasarkan dua kerusi Parlimen di Alor Setar dan Kulim di Kedah selain dua kerusi Parlimen di Pulau Pinang.
“Selain itu, kita jangka enam kerusi DUN (Dewan Undangan Negeri) yang akan ditandingi adalah di kawasan pulau di Pulau Pinang,” katanya ketika ditemui di Ibu Pejabat Suruhanjaya Pencegahan Rasuah Malaysia (SPRM) Pulau Pinang di sini hari ini.
Parti PFP ditubuhkan pada tahun 2014 bagi menentang DAP pada pilihan raya kecil (PRK) Parlimen Bukit Gelugor dan PRU-14 merupakan penampilan sulung parti itu dalam PRU.
Pada PRU-14, PFP bertanding di 12 kerusi DUN dan satu kerusi parlimen di Pulau Pinang namun kalah di semua kerusi yang ditandingi.

Menurut Ooi, pihaknya juga sedang merancang untuk mengadakan perbincangan dengan wakil dari parti pembangkang atau parti kerajaan untuk menjalin kerjasama pada PRU-15. – KOSMO! ONLINE


Penumpang maut bas dinaiki rempuh belakang lori
Oleh NOR AZIAH MAT NOH

17 Jun 2022, 2:55 pm
HULU SELANGOR – Seorang penumpang bas persiaran maut apabila bas yang dinaiki merempuh belakang sebuah lori dalam kemalangan di Kilometer (km) 425.8 Lebuh Raya Utara-Selatan menghala ke selatan, di sini awal pagi tadi.
Ketua Polis Daerah Hulu Selangor, Superintendan Arsad Kamaruddin berkata, kejadian itu berlaku pada pukul 4.30 pagi tadi.
“Bas persiaran itu dalam perjalanan dari Kuala Kedah menuju ke ibu kota sebelum melanggar bahagian belakang lori mengakibatkan seorang penumpang wanita berusia 54 tahun mati di lokasi kejadian.
“Mayat mangsa telah dibawa ke Hospital Kuala Kubu Bharu untuk tujuan bedah siasat,” katanya dalam kenyataan di sini hari ini.
Sementara itu, 39 penumpang bas terbabit mengalami kecederaan ringan dan telah beredar dari lokasi kejadian.
Mengulas lanjut, kes disiasat di bawah Seksyen 41(1) Akta Pengangkutan Jalan 1987.

Katanya, orang awam yang mempunyai maklumat berhubung kejadian boleh disalurkan kepada polis untuk tindakan selanjutnya. – KOSMO! ONLINE


Bon Odori: Istana Selangor nafi laporan hasil pertemuan Sultan Selangor, Pas
Oleh ISKANDAR SHAH MOHAMED

17 Jun 2022, 2:28 pm
SHAH ALAM – Istana Selangor menafikan laporan sebuah portal mengenai hasil pertemuan antara Sultan Selangor, Sultan Sharafuddin Idris Shah dan Pesuruhjaya Pas negeri, Datuk Dr. Ahmad Yunus Hairi berkaitan festival Bon Odori.
Setiausaha Sulit Sultan Selangor, Datuk Mohamad Munir Bani berkata, perkara itu merujuk kenyataan Setiausaha PAS Selangor, Roslan Shahir Mohd. Shahir yang disiarkan portal itu semalam.
“Kenyataan itu bertajuk ‘Tiada Masalah antara kami, kata PAS Selangor selepas menghadap Sultan’ yang mana kandungan beritanya memetik sebagai berkata ‘Baginda ingin tahu pendirian kami dalam perayaan Bon Odori’.
“Ia turut menyatakan ‘Baginda memberi pandangan dan kami juga sampaikan kepada Baginda bahawa kami menghormati pendirian Baginda’,” katanya dalam kenyataan hari ini.
Tegas beliau, kenyataan itu tidak tepat sama sekali dan tidak sebenarnya berlaku dalam pertemuan di Istana Bukit Kayangan di sini, Selasa lalu.
“Duli Yang Maha Mulia Tuanku hanya menyatakan pendirian baginda tidak menyekat festival Bon Odori di Selangor yang hanya berunsur kebudayaan semata-mata.

“Baginda juga tidak menghalang orang Islam menghadirinya sehingga satu kajian mendalam dilakukan sama ada ia berunsur keagamaan atau kebudayaan bagi mengelak kekeliruan masyarakat,” ujarnya.
Tambah Mohamad Munir, sesi menghadap Sultan Sharafuddin itu juga disertai beberapa Ahli Dewan di-Raja Selangor.
“Turut dititah hadir menyaksikan pertemuan itu ialah Pengerusi Majlis Agama Islam Selangor (MAIS), Tan Sri Abdul Aziz Mohd. Yusof; Tengku Seri Wangsa Diraja, Tengku Dato’ Setia Ramli Alhaj Tengku Shahruddin Shah dan Dato’ Setia Salehuddin Saidin,” katanya. – KOSMO! ONLINE